PM antara individu terawal bakal terima suntikan vaksin COVID-19

KUALA LUMPUR, 22 Dis – Tan Sri Muhyiddin Yassin berkata beliau akan menjadi antara individu pertama menerima suntikan vaksin COVID-19 bagi meyakinkan rakyat bahawa vaksin yang diperoleh negara selamat dan berkesan.

Perdana Menteri berkata ini akan diikuti oleh petugas barisan hadapan sebelum diberikan kepada kumpulan sasaran iaitu kumpulan berisiko tinggi seperti warga emas serta penghidap penyakit tidak berjangkit dan penyakit saluran pernafasan kronik.

Beliau berkata Jawatankuasa Khas Jaminan Akses Bekalan Vaksin yang telah ditubuhkan dan dipengerusikan bersama oleh Menteri Kesihatan Datuk Seri Dr Adham Baba serta Menteri Sains, Teknologi dan Inovasi Khairy Jamaluddin akan memastikan bekalan vaksin dapat diperoleh pada kadar segera.

“Kerajaan menjangkakan bekalan pertama sejuta dos vaksin daripada Pfizer akan diterima dan mula diberikan kepada kumpulan sasaran seawal Februari 2021,” katanya.

Menurut perdana menteri, Bahagian Regulatori Farmasi Negara (NPRA) Kementerian Kesihatan akan terus memantau keberkesanan dan keselamatan vaksin itu dalam kalangan penerima.

“Sekali lagi saya ingin mengajak anda semua untuk bersama-sama menghayati dan membudayakan norma baharu dalam menjalani kehidupan seharian walaupun setelah kita menerima bekalan dan suntikan vaksin.

Muhyiddin turut mengingatkan rakyat supaya mematuhi prosedur operasi standard (SOP) yang telah ditetapkan dan mengamalkan kebiasaan seperti kerap mencuci tangan, memakai pelitup muka dan menjaga jarak fizikal.- BERNAMA


Melaka sedia hantar misi bantuan pasca banjir ke Pahang

AYER KEROH 11 Jan. – Kerajaan negeri bersedia menggerakkan semua pihak berkuasa tempatan (PBT) negeri ini bagi misi bantuan sukarelawan banjir ke kawasan terjejas di Pahang dalam masa terdekat.

Ketua Menteri, Datuk Seri Utama Haji Sulaiman Md. Ali berkata,misi bantuan itu adalah inisiatif prihatin terhadap negeri itu yang terjejas ekoran banjir sejak awal bulan ini.

Katanya PBT yang terbabit adalah Majlis Perbandaran Hang Tuah Jaya (MPHTJ), Majlis Bandaraya Melaka Bersejarah (MBMB), Majlis Perbandaran Alor Gajah (MPAG) dan Majlis Perbandaran Jasin (MPJ).

“Misi bantuan ini akan diketuai Yang Dipertua MPHTJ, Datuk Shadan Othman.
“Perkhidmatan dan bantuan yang akan dihulurkan adalah khidmat pembersihan pasca banjir di kawasan yang terjejas di Pahang dan akan diputuskan dalam masa terdekat,” katanya pada sidang media selepas Majlis Amanat Tahun Baharu dan Pra Pelancaran Pelan Strategik Melakaku Maju Jaya 2035 di Pusat Dagangan Antarabangsa Melaka (MITC), di sini hari ini.

Program yang diadakan mengikut prosedur operasi standard (SOP) pagi tadi disertai kira-kira 400 penjawat awam terdiri daripada ketua-ketua jabatan dan agensi negeri.


Penggubahan wang haram lebih RM1 juta, pengarah syarikat sarung tangan didakwa

SHAH ALAM, 27 Mei – Seorang pengarah syarikat jual beli sarung tangan mengaku tidak bersalah di Mahkamah Sesyen di sini hari ini atas 14 pertuduhan pengubahan wang haram lebih RM1 juta, dua tahun lepas.

Mazne Che Mohd Amin, 32, didakwa telah memindahkan RM1.33 juta daripada akaun bank syarikatnya, NMOQ Trade Sdn Bhd, menerusi 14 transaksi yang merupakan hasil daripada aktiviti haram, kepada sembilan akaun bank milik syarikat lain serta lima akaun perseorangan termasuk dua miliknya.

Wanita itu dituduh melakukan semua perbuatan tersebut di cawangan sebuah bank di Sungai Besi, dekat sini antara 9 Sept hingga 17 Okt 2020.

Pertuduhan mengikut perenggan 4(1)(b)Akta Pencegahan Pengubahan Wang Haram, Pencegahan Pembiayaan Keganasan Dan Hasil Daripada Aktiviti Haram (AMLATFPUAA) 2001 dan dibaca bersama subseksyen 87 (1), yang boleh dihukum di bawah subseksyen 4 (1) akta sama dan dibaca bersama perenggan 87 (1) (a) akta serupa.

Sabit kesalahan boleh dipenjara sehingga 15 tahun dan denda tidak kurang lima kali ganda jumlah atau nilai hasil aktiviti haram atau RM5 juta, mengikut mana lebih tinggi.

Beliau turut memohon kesemua pertuduhan itu dibicarakan bersama dengan satu kes menipu di bawah Seksyen 420 Kanun Keseksaan di Mahkamah Sesyen 11 di sini.

Hakim Helina Sulaiman menetapkan jaminan RM20,000 dengan seorang penjamin serta pasport diserahkan kepada mahkamah dan mengarahkan tertuduh melaporkan diri di balai polis setiap bulan.

Helina membenarkan kes pengubahan wang haram itu dipindahkan ke Mahkamah Sesyen 11 dan menetapkan 13 Jun untuk sebutan semula kes.- BERNAMA


Tujuh atlet Melaka cemerlang SPM 2020

MELAKA menjadi antara negeri yang kini bukan sahaja mampu melahirkan atlet berpotensi besar dalam bidang sukan, bahkan turut cemerlang dalam bidang akademik.

Ia apabila tujuh atlet dalam pelbagai cabang sukan di negeri, berjaya memperoleh keputusan cemerlang pada peperiksaan Sijil Pelajaran Malaysia (SPM) 2020 yang diumumkan, Khamis lalu.

Pemangku Pengarah Majlis Sukan Negara (MSN) Negeri Melaka Tan Gek Chu berkata, antara atlet cemerlang dalam SPM 2020 termasuklah tiga atlet SUKMA, iaitu Apple Lau Ka Yan (gimnastik), Mikha Manoharan (tenpin boling) dan Rahul Raj A/L Suraj (tenis) yang memperoleh keputusan 9A.

Selain itu, ujarnya, tiga lagi atlet pelapis yang diletakkan dalam program Pembangunan iaitu Loo Yan Tat dan Teo Jie Sern dalam sukan badminton turut cemerlang dengan masing-masing meraih 11A dan 9A, manakala atlet berbasikal, Muhammad Ariff Haziq Mohd Latiff memperoleh 9A.

“MSN Melaka sememangnya berbangga dengan kejayaan dan pencapaian yang diraih atlet negeri ini kerana ia menunjukkan kita bukan sahaja melahirkan juara dalam bidang sukan tetapi juga atlet cemerlang akademik.

“Syabas dan tahniah kami ucapkan dan diharap kejayaan ini dapat menjadi ikutan kepada atlet lain di masa akan datang,” katanya ketika dihubungi Melaka Hari Ini.

Dalam pada itu, Gek Chu berkata, MSN Melaka kekal komited dalam memberi penekanan dan fokus bukan kepada sukan semata-mata, bahkan juga kecemerlangan dalam bidang akademik.

“Pada masa sama kita juga berharap stigma segelintir masyarakat yang sebelum ini memandang sukan sebagai bidang yang tidak mempunyai masa depan dapat diubah,” katanya lagi.


ATM perlu bajet lebih tinggi untuk tingkat keupayaan pertahanan negara

KOTA KINABALU, 2 Dis – Panglima Tentera Laut Diraja Malaysia Laksamana Tan Sri Mohd Reza Mohd Sany berharap kerajaan baharu dapat mempertimbangkan untuk menyelaraskan bajet Angkatan Tentera Malaysia (ATM) secara berperingkat daripada 1 peratus kepada 1.5 peratus daripada Keluaran Dalam Negara Kasar (KDNK).

Beliau berkata langkah itu supaya keupayaan pertahanan dapat disesuaikan dengan senario keselamatan semasa sekali gus mengekalkan tahap kesiagaan yang tinggi untuk bertindak terhadap sebarang ancaman terutamanya yang melibatkan keselamatan negara.

“Tentera Laut Diraja Malaysia (TLDM) kini berdepan dengan cabaran mengoperasikan aset yang usang dan kekangan bajet pertahanan bukan sahaja menjejaskan kesiagaan serta kemampuannya, malah secara tidak langsung merisikokan keselamatan warga TLDM itu sendiri ketika melaksanakan penugasan yang diamanahkan,” katanya.

Beliau berkata demikian ketika berucap pada Majlis Pemakaian Lencana Kepakaran Kapal Selam di Markas Pemerintahan Kapal Selam, Pangkalan TLDM Sepanggar, di sini hari ini.

Mengulas lanjut, Mohd Reza berkata bagi memastikan TLDM mampu memberi respon terbaik kepada ancaman dan melaksanakan tanggungjawab yang diamanahkan dengan efisien, terdapat keperluan meneruskan penambahan aset berdasarkan perancangan ‘15 to 5’ yang direncanakan sebelum ini.

“Ia seperti Projek Kapal Tempur Pesisir (LCS) dan Kapal Peronda Misi Pesisir (LMS) batch kedua dan bagi angkatan kapal Selam. TLDM sangat peka terhadap keperluan untuk menambah jumlah aset kapal selam sehingga empat bagi melengkapkan dan mengoptimumkan kitaran pengoperasian kapal selam.

“Landskap keselamatan global dan serantau yang semakin tidak menentu perlu diberikan perhatian serius oleh kerajaan dalam usaha memelihara kedaulatan dan keselamatan Zon Maritim Malaysia yang menjadi penyumbang kepada 40 peratus hasil pendapatan negara,” katanya.

Beliau berkata walau dalam keadaan apa sekalipun, TLDM tetap fokus dengan misinya iaitu mempertahankan kedaulatan dan melindungi kepentingan maritim negara selain kekal komited untuk berdaya saing selaras dengan perkembangan teknologi semasa.

Pada majlis itu, seramai 30 pelatih terdiri daripada 11 pegawai dan 19 anggota lain-lain pangkat dari pelbagai cawangan menerima pemakaian lencena kepakaran kapal selam.


10 lelaki ditahan dalam serbuan polis di dua calling centre

KUALA LUMPUR, 15 Mac – Tujuh lelaki ditahan kerana disyaki terlibat dalam kegiatan penipuan tawaran kerja menerusi pusat panggilan (calling centre) di sekitar Kajang, semalam.

Ketua Polis Daerah Kajang ACP Mohd Zaid Hassan berkata kesemua lelaki tempatan berusia lingkungan 23 hingga 34 tahun itu ditahan di sebuah kondominium kira-kira 3.45 petang.

Beliau berkata hasil siasatan awal mendapati pusat panggilan operasi itu menjalankan kegiatan penipuan tawaran kerja yang menyasarkan mangsa di Indonesia secara dalam talian menggunakan platform e-dagang.

“Selain itu, polis turut merampas 20 unit pelbagai jenis telefon bimbit serta tujuh unit komputer riba dan kesemua mereka direman tiga hari sehingga Khamis ini bagi membantu siasatan di bawah Seksyen 420 Kanun Keseksaan kerana tipu,” katanya dalam kenyataan hari ini.

Mohd Zaid berkata orang ramai yang mempunyai maklumat berkaitan kegiatan pusat panggilan ini boleh menghubungi hotline Ibu Pejabat Polis Daerah Kajang di 03-89114242 atau menghubungi pegawai penyiasat kes Insp V. M. Tanaseelan.

Sementara itu, polis menahan tiga lelaki warga tempatan berusia 19 hingga 33 tahun kerana disyaki terlibat kegiatan pusat panggilan di sebuah kondominium di Jalan Yap Kwan Seng, pada kira-kira 12.30 tengah malam tadi.

Ketua Polis Daerah Dang Wangi ACP Noor Dellhan Yahaya berkata pihaknya turut merampas 42 unit perkakas dan peralatan dipercayai digunakan dalam kegiatan itu antaranya empat unit pemprosesan, empat unit monitor, 28 unit telefon bimbit dan sebuah komputer riba.

“Siasatan awal mendapati kegiatan ini, telah beroperasi selama sebulan yang menyasarkan mangsa dari luar negara dan kesemua tahanan berperanan mencari maklumat mangsa melalui Facebook dan maklumat itu disalur kepada satu sindiket lain bagi tujuan penipuan dalam talian,” katanya.

Beliau berkata siasatan dijalankan di bawah Seksyen 420 Kanun Keseksaan kerana tipu dan kesemua mereka direman selama empat hari sehingga Jumaat ini.

Selain itu, polis menasihatkan pihak pengurusan bangunan dan orang ramai untuk menyalurkan maklumat berkaitan penipuan secara dalam talian atau kegiatan jenayah dengan menghubungi IPD Dang Wangi di talian 03-26002222, Hotline Polis Kuala Lumpur di 03-2159999 atau balai polis berhampiran.- BERNAMA


DMDI Indonesia lancar program pendidikan untuk pelajar kurang berkemampuan

JAKARTA, 6 Jun – Sebuah pertubuhan bukan kerajaan, Dunia Melayu Dunia Islam (DMDI), telah melancarkan program untuk membantu pelajar di Indonesia mengejar impian melanjutkan pengajian ke peringkat lebih tinggi di Malaysia.

Program itu bertujuan menyediakan pendidikan berkualiti dan peluang kepada pelajar yang tidak berkemampuan di Kampung Melayu, sebuah kampung di daerah Jatinegara, Jakarta Timur, untuk menyambung pengajian, kata Presiden DMDI dan Yang Dipertua Negeri Melaka Tun Mohd Ali Rustam.

Bercakap kepada pemberita selepas merasmikan mesyuarat DMDI Indonesia di sini, beliau berkata bank makanan untuk menyediakan makanan percuma kepada golongan yang memerlukan juga ditubuhkan hari ini di kampung itu yang merupakan kampung angkat.

Turut hadir pada majlis itu Timbalan Menteri Agama Indonesia Dr Zainut Tauhid Sa’adi dan Timbalan Presiden DMDI H. Syafruddin yang juga bekas Timbalan Ketua Polis Indonesia.

Ditubuhkan pada 2019, DMDI Indonesia kini mempunyai cawangan di 24 wilayah dan akan diperluas ke 10 wilayah lain tidak lama lagi.

Terdahulu, dalam ucapannya, Dr Zainut Tauhid Sa’adi menggesa Alam Melayu untuk terus aktif menyumbang dalam meningkatkan taraf hidup melalui ekonomi digital.

Beliau berharap mereka juga akan terus menyeru kepada keamanan berdasarkan keadilan sosial dan mengelakkan konflik yang boleh membawa kepada risiko negatif.

“Tamadun Melayu telah banyak menyumbang kepada tamadun dunia. Kita harap ada kesinambungan untuk masa kini dan akan datang,” katanya. – BERNAMA


Beberapa aktiviti pelancongan dihadkan selepas Pulau undan diwartakan

SERI NEGERI 28 Feb – Pewartaan Pulau Undan sebagai Taman Laut akan disegerakan bagi memastikan kelestarian biodiversiti kehidupan di kawasan itu kekal terpelihara.

EXCO Pelancongan negeri, Datuk Muhammad Jailani Khamis berkata sekiranya kawasan itu telah diwartakan terdapat beberapa aktiviti pelancongan di kawasan itu akan dihadkan mengikut prosedur operasi standard (SOP) ditetapkan.

Jelasnya, perkara itu perlu dilaksanakan bagi memastikan hidupan marin dan ekosistem termasuk kehidupan eksotik yang mempunyai habitat di pulau berkenaan kekal terpelihara.

“Pewartaan ini penting kerana Melaka tidak banyak hidupan karang malah di kawasan itu juga pernah berlakunya beberapa kecurian hidupan karang,” katanya.

Mengulas lanjut, setakat ini pewartaan itu belum lagi dibincangkan ke peringkat Majlis Mesyuarat Kerajaan Negeri (MMKN) dan akan disegerakan tidak lama lagi.

“Usaha yang dirancang sejak dua bulan lepas ini akan dibincangkan ke peringkat kerajaan negeri dan mungkin kita akan laksanakannya selepas Sidang DUN ini,” katanya.


Varian Omicron: Peralihan ke fasa endemik ditangguh seketika – Hishamuddin

KUALA LUMPUR 30 Nov – Usaha peralihan ke fasa endemik ditangguh seketika sehingga kerajaan mengetahui lebih lanjut mengenai varian baharu COVID-19, Omicron, yang lebih mudah merebak berbanding Delta.

Menteri Kanan Pertahanan Datuk Seri Hishammuddin Tun Hussein berkata setakat ini, kerajaan mengambil maklum varian itu bukan sahaja telah menular di selatan benua Afrika, tetapi juga di beberapa buah negara antaranya, Itali, Denmark, Australia, United Kingdom, Belgium dan Hong Kong.

“Kita bimbang semua yang telah kita rancangkan sebelum ini, kita telah umumkan kelonggaran SOP (prosedur operasi standard), tujuh asas yang kita harap dapat diumumkan dalam masa terdekat dalam fasa endemik, semua ini mungkin terjejas kalau sekiranya kita tidak dapat pantau secara lebih dekat penularan Omicron dan bagaimana kita dapat tanganinya,”katanya pada sidang media selepas mempengerusikan Mesyuarat Kuartet Menteri COVID-19 di Parlimen hari ini.

Kerajaan sebelum ini menetapkan tujuh indikator utama yang perlu dicapai sebelum Kementerian Kesihatan (KKM) boleh mengisytiharkan Malaysia memasuki fasa endemik, sekali gus bersedia untuk hidup bersama virus COVID-19.

Ia termasuk berkenaan jumlah penggunaan katil hospital, unit rawatan rapi (ICU) dan Pusat Kuarantin dan Rawatan COVID-19 Berisiko Rendah (PKRC); kapasiti ujian di makmal dan kadar positif COVID-19.

Hishammuddin berkata KKM juga sedang mendapatkan maklumat lebih terperinci mengenai tempoh inkubasi, gejala dan kebolehjangkitan varian Omicron dan akan mengumumkan perkara tersebut tidak lama lagi.

Dalam pada itu beliau berkata kerajaan akan mengenakan kawalan sempadan antarabangsa yang lebih ketat ke atas negara-negara yang telah melaporkan penyebaran varian Omicron.

Mengulas mengenai gesaan Presiden Afrika Selatan, Cyril Ramaphosa agar sekatan perjalanan ke atas negara itu dibatalkan, Hishammuddin berkata keputusan untuk menyekat adalah berlandaskan risiko keselamatan dan nasihat daripada KKM.

“Apa yang diputuskan oleh KKM tidak jauh dengan apa yang diumumkan oleh negara-negara lain di luar sana, saya percaya negara Afrika faham dia (sekatan) bukan berhubung kait dengan diplomasi atau geopolitik tetapi soal kesihatan.

Cyril Ramaphosa semalam menggesa negara terlibat supaya segera membatalkan larangan perjalanan ke negara itu yang dianggapnya tidak wajar secara saintifik kerana dikaitkan dengan penemuan varian Omicron.

Sementara itu, mengulas mengenai risiko pembukaan semula sempadan Malaysia-Singapura melalui Laluan  Perjalanan Vaksinasi (VTL) ekoran penularan varian baharu itu, Hishammuddin meminta semua pihak untuk sentiasa berwaspada bagi mengelak penularan Omicron di negara ini.

“Mesyuarat Kuartet mengambil maklum perbincangan kedua-dua Perdana Menteri (Malaysia dan Singapura) berhubung kait dengan kemungkinan destinasi lain yang berpotensi (dilaksana VTL) seperti Singapura ke Pulau Pinang, Langkawi, Kuching dan Kota Kinabalu.

“Saya dah minta semua pihak untuk terus memikirkan dan berbincang dengan pihak negara  berkenaan tetapi kita tidak akan buat keputusan sehingga kita tahu kesan dan impak sebenar varian baharu ini,” katanya.- BERNAMA


Kapal penumpang bawa 181 dan 14 kru kapal terbakar di Maluku, Indonesia

JAKARTA 29 Mei – Sebuah kapal penumpang, KM Karya Indah yang membawa 181 penumpang dan 14 kru kapal terbakar di Perairan Pulau Limafatola, Sanana, di Maluku Utara, Indonesia.


Melaka intai potensi dalam sukan akuatik

AYER KEROH 12 Jun – Sukan akuatik dilihat menjadi antara sukan yang berpotensi menghadiahkan kilauan pingat buat Negeri Melaka pada masa akan datang.

“Sudah semestinya di Melaka sukan yang paling berpotensi ialah wushu dan badminton memandangkan atlet dua sukan ini banyak menghadiahkan pingat buat negeri.

“Apapun, apa jua jenis sukan sama ada sukan asas atau sampingan, kita akan memberi perhatian sewajarnya dan menghantar atlet untuk menyertai kejohanan tersebut,” katanya.

Beliau berkata demikian pada sidang media selepas Majlis Penyampaian Insentif Kemenangan Sukan SEA Ke-32 Kemboja 2023 Insentif Atlet Para SUKMA Ke-20 MSN 2022, Insentif Jurulatih SUKMA Ke-20 MSN 2022 dan Insentif Atlet Deaflympics 2022, Brazil di sebuah hotel di sini, semalam.

Hadir sama, Exco Pelancongan, Warisan, Seni dan Budaya negeri Datuk Abdul Razak Abdul Rahman yang mewakili Ketua Menteri; Pegawai Kewangan Negeri, Datuk Salhah Salleh; Pengarah Majlis Sukan Negara (MSN) Negeri Melaka, Mohd Asri Ninggal dan Pengarah Jabatan Belia dan Sukan (JBS) Negeri Melaka Khairul Adri Rosli.


Wartawan diharap terus tabah laksana tugas ketika penularan COVID-19

KUALA LUMPUR 29 Mei – Wartawan di negara ini diharapkan terus tabah dalam melaksanakan tugas khususnya ketika Malaysia berdepan penularan wabak COVID-19.


PRN Johor: Debat bersemuka tidak dibenarkan – Polis

JOHOR BAHRU, 6 Mac – Polis tidak membenarkan sebarang penganjuran program perdebatan secara bersemuka dilakukan oleh mana-mana pihak sepanjang kempen Pilihan Raya Negeri (PRN) Johor.

Ketua Polis Johor Datuk Kamarul Zaman Mamat berkata ia bagi mengelakkan daripada timbul suasana yang tidak tenteram, sekali gus memecahkan keamanan di negeri ini.

“Berdebat secara berdepan (bersemuka) kita tidak benarkan. Tolong faham keadaan (kerana) sekarang ini, keadaan adalah tenang dan masing-masing boleh berkempen dan semua parti politik yang hendak berkempen boleh lakukan dengan aman. Jadi kita tidak mahu ada satu perkara yang boleh memecahkan keamanan yang menyebabkan rosak habis semua tidak boleh berkempen,” katanya pada sidang media, di sini hari ini.

Beliau berkata demikian ketika diminta mengulas mengenai sesi perdebatan antara pemimpin MCA dan DAP yang tidak mendapat kebenaran daripada pihak polis.

Sesi debat membabitkan Presiden MCA Datuk Seri Dr Wee Ka Siong dan Setiausaha Agung DAP Lim Guan Eng dibatalkan setelah tidak mendapat kebenaran pihak polis, yang mana ia dijadualkan berlangsung pada hari ini di Dewan Persatuan Tiong Hua Johor Bahru, serta akan membincangkan mengenai isu membabitkan sebuah sekolah.

“Kita benarkan ceramah sahaja dan permit ceramah memang kita luluskan…kita bantu kecuali ada beberapa yang kita tidak luluskan kerana demi kepentingan dan kesejahteraan masyarakat di Johor,” katanya.

Sementara itu, beliau berkata pihaknya telah meluluskan sebanyak 1,411 permit bagi ceramah dan kempen sejak hari penamaan calon sehingga semalam dan menjelaskan hanya enam permohonan ditolak, antaranya atas faktor pertindihan waktu dan lokasi ceramah berada berdekatan antara satu sama lain.

Jelas beliau, sepanjang PRN Johor seramai 806 pegawai dan anggota daripada Jabatan Siasatan Jenayah ditugaskan untuk melakukan pemantauan dan tiada kekecohan berlaku melibatkan mana-mana pihak setakat ini.

Kamarul Zaman pada masa sama berkata pihaknya setakat ini telah menerima sebanyak 152 laporan polis dan telah membuka 10 kertas siasatan yang antaranya membabitkan siasatan mengikut Seksyen 427 Kanun Keseksaan, Seksyen 269 Kanun Keseksaan, Seksyen 500 Kanun Keseksaan, Seksyen 323 Kanun Keseksaan, Akta Kesalahan Pilihan Raya 1954 dan Akta Komunikasi dan Multimedia 1988.

“Kertas siasatan yang dibuka ini antaranya melibatkan ceramah tanpa permit, khianat dengan api iaitu membakar bahan-bahan kempen, siasatan terhadap posting di laman Facebook yang membangkitkan kemarahan dan ada juga posting berbaur lucah,” katanya.

Beliau berkata siasatan antara lain turut dijalankan mengenai perbuatan yang membangkitkan perasaan jahat atau permusuhan dan pelanggaran prosedur operasi standard. – BERNAMA


KBS tidak kompromi mana-mana jurulatih, atlet terlibat jenayah atau dadah

IPOH, 26 April – Kementerian Belia dan Sukan (KBS) tidak akan berkompromi dengan mana-mana jurulatih atau atlet yang terlibat dalam kegiatan jenayah termasuk dadah.

Menterinya Datuk Seri Ahmad Faizal Azumu berkata pihaknya berharap pihak polis menjalankan siasatan segera berhubung seorang jurulatih renang yang ditahan kerana disyaki mendalangi sindiket penyeludupan dan pengedaran syabu, dalam serbuan di Selangor dan Johor pada 22 dan 23 April lepas.

“Saya mendapat maklumat tangkapan melibatkan individu dalam sukan negara kita ini dan saya berharap agar pihak berkuasa dapat menyiasat perkara ini sedalamnya dan mengambil tindakan tegas,” katanya ketika ditemui pemberita selepas berbuka puasa bersama warga Kem Briged Utara Pasukan Gerakan Am (PGA) Ulu Kinta di sini hari ini (malam tadi).

Beliau berkata tindakan menggantung atau memberhentikan perkhidmatan mereka daripada terus memegang jawatan juga akan dikenakan sekiranya didapati bersalah setelah didakwa di mahkamah.

Katanya KBS mengecam individu yang menyalahi undang-undang negara dan menasihatkan golongan belia khususnya para atlet supaya menjadi contoh yang baik kepada masyarakat demi kepentingan rakyat.

Pengarah Jabatan Siasatan Jenayah Narkotik Bukit Aman Datuk Ayob Khan Mydin Pitchay hari ini dilaporkan berkata polis menahan empat lelaki termasuk seorang jurulatih renang dan merampas syabu seberat 287 kilogram yang dianggar bernilai kira-kira RM10.3 juta dalam serbuan itu.

Ayob Khan berkata kesemua mereka yang berumur 25 hingga 29 tahun itu ditahan dalam empat serbuan dengan dua daripadanya ditahan di kediaman masing-masing di Puchong, Selangor manakala dua lagi di sekitar Johor Bahru.

Sementara itu, Ahmad Faizal berkata pihaknya berhasrat mewujudkan sebuah pusat aktiviti belia yang dilengkapi pelbagai kemudahan di dalam Daerah Kinta di sini yang melibatkan peruntukan kira-kira RM45 juta.

“Kami telah mengenal pasti sebidang tanah di sini untuk mewujudkan sebuah pusat belia dan saya sedang berurusan dengan kerajaan negeri untuk mendapatkan tanah tersebut jadi saya harap perkara ini dapat dijalankan segera supaya kita dapat segerakan pembinaan pusat itu untuk kegunaan belia di Perak,” katanya.

Terdahulu, beliau menziarahi anggota PGA Ulu Kinta, Koperal Mohd Rosley Rahman, 37, yang diserang strok sejak Februari lepas di kediamannya di dalam kawasan kem itu.- BERNAMA


Amaran hujan berterusan di Perlis, Kedah, Pulau Pinang dan Perak

KUALA LUMPUR, 21 Dis – Jabatan Meteorologi Malaysia (MetMalaysia) telah mengeluarkan amaran hujan berterusan peringkat waspada melibatkan Perlis, Kedah, Pulau Pinang serta kawasan Kerian, Larut, Matang dan Selama di Perak, yang berkuatkuasa sehingga hari ini.

Ketua Pengarah MetMalaysia Muhammad Helmi Abdullah menerusi kenyataan di Facebook berkata ia susulan lekukan Tropika yang dicerap di perairan Sumatera sedang bergerak ke timur menghampiri utara Semenanjung.

“Keadaan ini boleh menyebabkan hujan berterusan dan angin kencang di negeri utara Semenanjung yang boleh menyebabkan banjir di kawasan berkedudukan rendah,” katanya.- BERNAMA


Malaysia akan suarakan pendirian menentang Israel pada OIC

“Saya juga akan menyuarakan gesaan Malaysia supaya OIC mengambil tindakan lebih tegas dan melaksanakan usaha semaksimum mungkin demi melindungi rakyat Palestin daripada keganasan Israel,” katanya dalam satu kenyataan pada Sabtu.

Mesyuarat Tergempar Terbuka secara maya Jawatankuasa Eksekutif OIC Peringkat Menteri-Menteri Luar itu diadakan bagi membincangkan mengenai keganasan Israel, pencerobohan dan pendudukan kuasa rejim itu di wilayah Palestin terutamanya di Al-Quds AlShareef.

Dalam perkembangan lain, Hishammuddin berkata beliau telah berhubung dengan Menteri Luar Negeri II Brunei Darussalam, Datuk Seri Setia Haji Erywan Mohd Yusof dan Menteri Luar Indonesia, Retno Marsudi bagi mencapai kata sepakat antara negara-negara Islam Asia Tenggara mengenai Palestin.

“Secara kolektif, kami bertiga mengecam sekeras-kerasnya serangan tentera penjajah Isreal terhadap rakyat Palestin dan mahu Israel hentikan serta merta tindakan pencerobohan di seluruh wilayah Palestin,” katanya.


DUN Merlimau: DUN Merlimau: Buka puasa sekampung di Dataran Orang Kampung

MERLIMAU 10 April- Dataran Orang Kampung di Merlimau Utara kini menjadi lokasi berbuka puasa secara santai di atas padang bermula 9 April hingga berakhir Ramadan.

Ahli Dewan Undangan Negeri (ADUN) Merlimau, Dr Muhamad Akmal Saleh berkata berkonsepkan ‘buka puasa sekampung’ itu adalah buat pengunjung yang gemarkan suasana tenang, lapang serta santau seperti di kampung untuk berbuka puasa.

“Program buka puasa sekampung ini konsepnya santai, orang ramai boleh bawa makanan yang dibeli di bazar Ramadan atau ‘potlak’ , serta bawa makanan sendiri dan berkumpul di Dataran Orang Kampung untuk berbuka bersama.

“Ada yang datang bentang tikar, buka beramai-ramai secara santai bersila, dan konsep ini bagi menarik pengunjung untuk rasai konsep buka puasa sekampung dan tanpa kira limit serta percuma.

“Di sini juga, semuanya dekat, Masjid Asy Suja’ah, Merlimau Utara juga kurang 200 meter dari dataran lokasi berbuka ini buat mereka selepas berbuka tunai solat Maghrib seterusnya bertarawih bersama,” katanya ketika dihubungi Melaka Hari Ini.

Semalam, Ketua Pemuda UMNO, Dr Asyraf Wajdi Dusuki turut hadir berbuka puasa di dataran tersebut dan sempat berkongsi tazkirah sebelum berbuka.


Tanah runtuh: Operasi SAR sembilan mangsa diteruskan

BATANG KALI, 18 Dis –  Usaha mencari dan menyelamat (SAR) sembilan lagi mangsa yang belum ditemukan dalam tragedi tanah runtuh di tapak perkhemahan Father’s Organic Farm, Gohtong Jaya di sini, diteruskan hari ini.

Operasi disambung 9 pagi selepas ditamatkan pada 4 pagi tadi, melibatkan sejumlah anggota penyelamat daripada pelbagai agensi selain menggunakan khidmat anjing pengesan serta jentera berat untuk mencari mangsa tertimbus.

Kawasan pencarian pula dipercayai masih ditumpukan di ketiga-tiga sektor iaitu sektor A (kem Hillview), sektor B (kem Farmview) dan sektor C (berhampiran kem Riverside).

Setakat petang semalam, seramai 24 mangsa telah disahkan terkorban daripada keseluruhan 94 orang yang terlibat dalam tragedi itu, 61 orang selamat dan sembilan masih hilang.

Dalam kejadian sekitar 2.42 pagi Jumaat, runtuhan tanah sepanjang hampir 300 meter dan setinggi 70 meter telah menimpa tapak perkhemahan itu, di Jalan Genting-Batang Kali di sini.


WTC 2022 UTeM julang Ikon Keusahawanan Teknikal Wanita

DURIAN TUNGGAL 22 Jun – Universiti Teknikal Malaysia Melaka (UTeM) menobatkan Halimaton Saadiah Hakimi sebagai Ikon Keusahawanan Teknikal Wanita sempena Konvensyen Keusahawan Teknikal Wanita (WTC) 2022 .

Halimaton yang memegang jawatan Ketua Pegawai Eksekutif (CEO) Eureka Innovative Solution & Consultany adalah graduan UTeM dalam bidang ijazah Sarjana Muda Pengurusan Teknologi dan Keusahawanan tahun 2017 dan berjaya membuktikan pencapaian cemerlangnya dalam bidang keusahawanan dan perniagaan bidang teknikal.

Turut hadir Yang di-Pertua Negeri, Tun Seri Setia (Dr.) Mohd Ali Mohd Rustam merangkap Canselor UTeM dan Ketua Menteri Datuk Seri Utama Sulaiman Md Ali.

Menurut Naib Canselor UTeM Prof Dr Massila Kamalrudinm WTC 2022 berjaya menghimpunkan peserta konvensyen terdiri daripada pelajar-pelajar wanita dari UTeM, rangkaian universiti awam, Politeknik dan Kolej Komuniti.

“Program ini turut disertai para usahawan wanita, ahli pertubuhan wanita, usahawan ibu tunggal, pegawai jabatan kerajaan, ahli akademik wanita, alumni wanita UTeM dan orang ramai.

“Terdapat juga aktiviti seperti Women DNA bersama Institut Keusahawanan Negara (INSKEN), Women of Wisdom bersama i-LEAD Kementerian Belia dan Sukan (KBS) dan forum meja bulat yang mendorong peserta menjadi usahawan teknikal yang berjaya.

Sementara itu, pengarah program yang juga Pengarah Pejabat Pejabat Pengurusan dan Perhubungan Canselori (PPPC) UTeM, Datin Wira Nurazlina Md Sanusi berkata penganjuran majlis makan malam dan kutipan dana itu menjadi berjaya mengumpul dana untuk disalurkan kepada golongan yang memerlukan.

“Fokus kita untuk membantu golongan pelajar B40 di UTeM, kedua kita membuka ruang dan peluang kepada pihak korporat dan orang perseorangan dalam kalangan dermawan untuk memberikan sumbangan kepada yang memerlukan,” katanya.


Fasa empat program imunisasi dilaksana di Labuan dalam masa terdekat

SHAH ALAM 15 Jun – Fasa Empat Program Imunisasi Covid-19 Kebangsaan sebagai fasa kawalan wabak, akan dilaksanakan di seluruh Labuan dalam tempoh terdekat bagi membendung jangkitan pandemik itu di kawasan wilayah persekutuan tersebut, kata Menteri Penyelaras program itu Khairy Jamaluddin.

Khairy berkata, program vaksinasi di Labuan tidak lagi dilakukan sebagaimana fasa biasa susulan peningkatan kes COVID-19 yang mendadak di pulau tersebut, akibat penularan B.1.617.2 atau varian Delta yang menjadi varian lebih ganas.

“Semalam, hasil mesyuarat saya bersama dengan Menteri Wilayah Persekutuan Tan Sri Annuar Musa memutuskan, untuk kita melaksana program fasa empat sebagai fasa kawalan wabak di Labuan.

“Kita jangka akan selesai proses vaksinasi kepada 80 peratus daripada jumlah penduduk dewasa di Labuan, selewat-lewat pertengahan Julai atau kalau boleh lebih awal daripada itu, untuk kita bendung penularan COVID-19 di sana,” katanya yang juga Menteri Sains, Teknologi dan Inovasi (MOSTI).

Beliau berkata demikian pada sidang media selepas menghadiri Mesyuarat Badan Bertindak Program Imunisasi COVID-19 Kebangsaan Peringkat Negeri Selangor bersama dengan Menteri Besar Datuk Seri Amirudin Shari hari ini.


‘Selamat datang Universiti Melaka’

PUTRAJAYA 8 April – Kolej Universiti Islam Melaka (KUIM) secara rasminya dinaik taraf menjadi Universiti Melaka (UniMEL) bermula semalam, 7 April 2021.

Perkara itu dimaklumkan Kementerian Pengajian Tinggi (KPT) dalam satu kenyataan selepas menyerahkan sijil kelulusan penubuhan naik taraf status universiti penuh kepada Kolej Universiti Islam Melaka (KUIM) kepada Pengerusi Jawatankuasa di Jabatan Ketua Menteri (Pendidikan, Pengajian Tinggi, Teknikal & Inovasi Sains Dan Inovasi) negeri Datuk Noor Effandi Ahmad, di bangunan KPT, di sini, kira-kira jam 11.30 pagi, hari Ini.

Majlis penyerahan itu turut dihadiri Ketua Pengarah Pendidikan Tinggi Prof. Datuk Dr. Husaini Omar, Ketua Pegawai Eksekutif MQA Prof. Datuk Dr. Mohammad Shatar Sabran dan Naib Canselor KUIM Prof. Datuk Dr. Mohd Taib Dora.

Noor Effandi dalam satu kenyataan di laman Facebooknya menyifatkan watikah rasmi yang diterima KUIM itu sebagai satu sejarah baharu yang tercipta di bumi bersejarah, Melaka.

Katanya, selepas dinaik taraf, UniMEL diyakini akan terus menjadi sebuah institusi pengajian tinggi (IPT) dengan falsafah pendidikan yang menggabungkan unsur-unsur keimanan, akademik dan vokasional (duniawi dan ukhrawi) bagi melahirkan golongan yang bertaqwa dan progresif.

“Negeri Melaka Bandaraya Bersejarah kini memiliki sebuah universiti yang membawa nama Melaka itu sendiri secara spesifik, sebuah nama yang masyhur seantero dunia sejak beratus tahun dahulu.

“UniMEL adalah kelangsungan daripada perkembangan berterusan Kolej Teknologi Islam Antarabangsa Melaka (KTIAM) yang seterusnya dinaiktaraf kepada Kolej KUIM pada tahun 2009.

“Selamat datang Universiti Melaka, selamat datang UniMEL, sebuah IPT milik penuh kerajaan negeri Melaka, milik bersama seluruh warga Melaka untuk semua rakyat Malaysia,” katanya.

Dalam kenyataan yang sama, Noor Effandi turut mengumumkan Mohd Taib dan Prof. Madya Dr. Ts. Afizan Azman sebagai Naib Canselor dan Timbalan Naib Canselor pertama UniMEL.


Universal Robots’ urges SMEs to adopt robotic automation

KUALA LUMPUR May 14 — Universal Robots, a Denmark-based collaborative robots (cobots) technology market leader, has urged Malaysia’s small and medium enterprises (SMEs) to accelerate the adoption of robotic automation to remain competitive and efficient.

It said as companies faced rising costs for raw materials and a weak currency, leveraging automation to optimise production is a constant challenge.

Through cobots, which aims to bridge the gap between fully manual assembly and fully-automated manufacturing lines, it could potentially improve productivity for Malaysian SMEs in the manufacturing sector by up to 30 per cent.

“Collaborative robots will play a major role in the Fourth Industrial Revolution. With the assistance of cobots, local manufacturers can achieve higher levels of efficiency and rapid productivity gains,” said its head of Southeast Asia and Oceania, Darrell Adams in a statement.

Adams also said Cobots helps automate and streamline repetitive and potentially unsafe processes thus, ensuring a safe work environment while increasing productivity and efficiency.

Currently, the average automation levels among local manufacturing firms are still low, with 80 per cent of companies are automating less than 50 per cent of their processes.


Kerajaan belum putuskan lanjut pemberian subsidi kepada penternak ayam

ALOR SETAR, 13 Feb – Kerajaan belum memutuskan sama ada akan melanjutkan pemberian subsidi kepada penternak ayam yang dilaksanakan berikutan isu kenaikan harga ayam ketika ini.

Menteri Pertanian dan Industri Makanan Datuk Seri Dr Ronald Kiandee berkata pemberian subsidi selama empat bulan mulai 5 Feb hingga 4 Jun itu membabitkan peruntukan lebih RM500 juta.

“Pemberian subsidi itu untuk memastikan harga ayam kekal di bawah RM8.90 sekilogram berbanding harga pasaran yang boleh mencecah hingga RM9.80 atau RM9.90 sekilogram. Tetapi kita hendak turunkan harga jadi kerajaan perlu beri subsidi walaupun ia akan memberi impak kewangan kepada kerajaan.

“Pada masa ini juga, kita tidak boleh mengurangkan harga jagung import. Kita tidak tanam jagung secara komersial untuk makanan haiwan, jadi kita import sebab itu berlaku peningkatan pada harga ayam di pasaran sekarang,” katanya ketika diminta mengulas mengenai pemberian subsidi kepada penternak ayam.

Terdahulu, beliau merasmikan Program Smart Sawah Berskala Besar (SMART SBB) di Pertubuhan Peladang Kawasan (PPK) Lembaga Kemajuan Pertanian Muda (MADA) C-IV Kangkong dekat sini, hari ini.

Ronald berkata bagi mengawal harga ayam pada masa hadapan, kerajaan sedang merangka satu dasar baharu untuk menggalakkan penanaman jagung secara meluas di negara bagi menampung kebergantungan jagung import bagi kegunaan makanan haiwan.

“Kerajaan mahu galakkan penanaman jagung ini bagi menampung jagung import dan kita tahu kesan kebergantungan kepada jagung dari negara luar ini akan mengakibatkan kos penternakan di Malaysia meningkat dan itu akan mempengaruhi harga jualan ayam di pasaran,” katanya.

Baru-baru ini, kerajaan bersetuju memberikan subsidi kepada penternak ayam sebanyak 60 sen setiap kilogram dengan mengambil kira harga ayam hidup di peringkat ladang sebanyak RM5.90 sekilogram dan harga runcit ayam bulat standard sebanyak RM8.90 sekilogram.


Kemangkatan Presiden UAE: Bendera peribadi Agong dikibar separuh tiang lima hari

KUALA LUMPUR, 14 Mei – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan supaya bendera peribadi Baginda dikibarkan secara separuh tiang di Istana Negara selama lima hari berturut-turut bermula hari ini.

Menurut Datuk Pengelola Bijaya Diraja Istana Negara Datuk Ahmad Fadil Shamduddin, ia sebagai tanda berkabung Seri Paduka atas kemangkatan Presiden Emiriah Arab Bersatu (UAE) dan juga Pemerintah Abu Dhabi Sheikh Khalifa bin Zayed Al Nahyan, semalam.

Beliau berkata Al-Sultan Abdullah juga menitahkan Majlis Agama Islam Wilayah Persekutuan dan Jabatan Kemajuan Islam Malaysia agar mengadakan majlis bacaan Yasin dan tahlil di masjid-masjid di Wilayah Persekutuan selama tiga hari bermula hari ini untuk dihadiahkan kepada Almarhum Sheikh Khalifa.

“Seri Paduka turut mengajak rakyat bersama-sama mendoakan agar roh Almarhum dicucuri rahmat Allah SWT dan ditempatkan bersama mereka yang beriman dan beramal soleh,” katanya dalam kenyataan di sini hari ini.

Ahmad Fadil berkata Al-Sultan Abdullah telah menghubungi Putera Mahkota Abu Dhabi Sheikh Mohamed bin Zayed Al Nahyan semalam untuk menzahirkan ucapan takziah secara peribadi kepada Putera Mahkota itu dan seluruh keluarga.

Al-Sultan Abdullah dan Sheikh Mohamed adalah rakan kolej di Akademi Tentera Diraja Sandhurst, United Kingdom pada tahun 1978 serta 1979, dan persahabatan akrab kedua-dua pemimpin kekal hingga sekarang.

Di samping itu, Malaysia dan UAE mempunyai hubungan dua hala yang rapat dan mesra di pelbagai peringkat, termasuk kedua-dua pemimpin negara dan sesama rakyat.

Ahmad Fadil berkata Seri Paduka berkenan berangkat ke Abu Dhabi esok (15 Mei) untuk bersama dengan ketua-ketua negara dan kerajaan lain untuk memberi penghormatan terakhir kepada Almarhum.


Kerajaan akan pastikan kemalangan tren LRT tidak berulang

KUALA LUMPUR 27 Mei – Kerajaan bertanggungjawab memastikan insiden kemalangan tren melibatkan penumpang perkhidmatan Transit Aliran Ringan (LRT) Isnin lalu tidak akan berulang di masa akan datang, demikian menurut Tan Sri Muhyiddin Yassin.

Bercakap kepada Bernama, Perdana Menteri berkata kerajaan memandang serius insiden dua tren LRT terbabit dalam kejadian itu dan akan memastikan nahas tersebut disiasat dengan teliti bagi mencari punca kejadian itu.

“Isu pelanggaran ini sudah pun sampai ke peringkat jawatankuasa khas yang telah dibentuk agar dapat disiasat sebab musabab bagaimana ia boleh berlaku.

“Sudah lebih 20 tahun, belum pernah ada LRT berlanggar sesama sendiri, tetapi kerana kemalangan sudah berlaku, kita rasa sedih dan kita mahu ia disiasat, dan nanti dalam tempoh tidak berapa lama kita akan dapat tahu apakah sebab musabab,” katanya selepas melawat mangsa kemalangan itu dan keluarga mereka di Hospital Kuala Lumpur (HKL) di sini hari ini.

Dalam kejadian 8.45 malam itu, sebanyak 47 penumpang dilaporkan cedera parah manakala 166 mengalami kecederaan ringan, apabila sebuah tren membawa penumpang dan sebuah tren rosak yang sedang dipandu uji, bertembung di dalam terowong antara stesen LRT Kampung Baru dan KLCC.

Dalam masa sama, Muhyiddin berkata beliau telah mengarahkan Menteri Pengangkutan Datuk Seri Dr Wee Ka Siong untuk memulihkan segera perkhidmatan LRT khususnya di kawasan kemalangan dan memastikan perkhidmatan itu sentiasa dijamin selamat.

“Kalau sudah selesai semuanya dan tiada lagi apa-apa bahaya, beliau (Wee) kata selepas beberapa hari ini, ia (perkhidmatan LRT) akan segera beroperasi balik,” katanya yang meminta orang ramai agar bersabar sekiranya berlaku kesulitan untuk menggunakan perkhidmatan LRT itu ketika ini, ekoran kemalangan tersebut.

Dalam pada itu, Perdana Menteri berkata seramai tiga mangsa sedang dirawat di Unit Rawatan Rapi (ICU), manakala dua menerima rawatan di wad biasa.

Katanya laporan doktor menunjukkan keadaan kesemua mangsa adalah stabil, di mana mereka yang berada di wad biasa akan discaj tidak berapa lama lagi.

“Mereka yang berada di ICU itu akan mengambil sedikit masa untuk pulih dan discaj. Saya mendoakan kesemua mereka akan cepat pulih dan balik ke pangkuan keluarga serta dapat teruskan tugas dan tanggungjawab kerja dan sebagainya,” katanya.

Terdahulu, beliau menziarahi mangsa sebelum bertemu dengan ahli keluarga kepada dua mangsa yang berada di ICU dan mendengar penerangan dari Pengarah HKL Datuk Dr Heric Corray dan Menteri Kesihatan Datuk Seri Dr Adham Baba.

Sementara itu, dalam pertemuan kira-kira enam minit dengan ahli keluarga mangsa, Muhyiddin melahirkan rasa sebak dengan kejadian terbabit dan memberi kata-kata perangsang untuk mereka.

“Doktor sentiasa ada dan akan take care for 24-hour… (menjaga sepanjang masa) doa banyak-banyak, moga cepat sembuh dan kembali sihat macam dulu,” katanya.

Dalam pada itu, Muhyiddin dalam hantaran akaun rasmi Facebook beliau berkata prioriti kerajaan adalah untuk memastikan kesihatan dan kebajikan mangsa-mangsa terjamin dan terbela, selain siasatan penuh dijalankan secepat mungkin.

“Di pihak kerajaan, saya akan pastikan siasatan sepenuhnya dapat dilaksanakan dan langkah penambahbaikan dapat dibuat bagi menjamin insiden seperti ini tidak berulang,” katanya mengulas mengenai lawatan beliau ke HKL itu.


Peruntukan RM770,000 insentif untuk atlet Melaka cemerlang

SERI NEGERI 16 Mac – Kerajaan Negeri memperuntukkan sejumlah RM770,000 bagi pemberian insentif kepada atlet negeri yang berjaya memenangi pingat di peringkat antarabangsa dan kebangsaan sejak 2018 lalu.

Exco Pembangunan Belia, Sukan dan Badan Bukan Kerajaan (NGO) negeri, VP Shanmugam berkata, daripada jumlah itu sebanyak RM431,000 diperuntukan bagi yang memenangi pingat di peringkat antarabangsa.

Beliau berkata demikian ketika menjawab soalan lisan Mohd Noor Helmy Abdul Halem (BN-Duyong) mengenai tawaran diberikan kepada atlet Melaka yang berjaya di peringkat antarabangsa pada pada hari keempat Persidangan Pertama Penggal Kedua Dewan Undangan Negeri Ke -15, di sini, hari ini.

Ujar Shanmugam, Kerajaan Negeri sentiasa mengambil berat dan menjaga kebajikan atlet di negeri ini dengan menyalurkan pelbagai bantuan kewangan dan pemberian peralatan sukan.

“Ini termasuklah bantuan menyertai kejohanan, hadiah insentif wang tunai kemenangan dan pelbagai skim galakkan agar mereka terus kekal bersama Negeri Melaka,” katanya.


Pembukaan sempadan: ATM sentiasa siap siaga

CYBERJAYA, 26 Mac – Kesiapsiagaan Angkatan Tentera Malaysia (ATM) berada pada tahap tinggi untuk menghadapi sebarang kemungkinan apabila sempadan negara kembali dibuka pada 1 April ini, kata Panglima ATM Jen Tan Sri Affendi Buang.

“ATM sentiasa kekal bersedia mengukuhkan kawalan di sempadan negara sepanjang masa,” katanya pada sidang media selepas melancarkan Ekspo Usahawan Veteran Tentera Laut Diraja Malaysia (TLDM) 2022 di sini hari ini.

Perdana Menteri Datuk Seri Ismail Sabri Yaakob pada 8 Mac lepas mengumumkan Malaysia akan memasuki Fasa Peralihan Ke Endemik dan membuka semula sempadan negara mulai 1 April.

Affendi berkata pihaknya sedang menunggu perincian mengenai protokol pembukaan sempadan oleh Menteri Kanan Pertahanan Datuk Seri Hishammuddin Tun Hussein bagi membolehkan ATM melaksanakan gerak kerja berdasarkan protokol tersebut.

Dalam perkembangan lain, Affendi berkata 48.2 peratus veteran ATM terlibat dalam perniagaan selepas tamat perkhidmatan bagi meningkatkan tahap sosioekonomi mereka. – BERNAMA


Vaksin tiba, buka lembaran baharu Malaysia perangi COVID-19

Pesawat MH604 dengan hiasan livery Jalur Gemilang sebagai simbolik bahawa vaksin tersebut adalah untuk rakyat Malaysia, membawa 312,390 dos vaksin COVID-19 itu mendarat pada pukul 10.07 pagi.

Dikendalikan MAB Kargo Sdn Bhd (MASKargo) iaitu cabang kargo syarikat penerbangan nasional Malaysia Airlines Bhd, penerbangan Passenger-to-Cargo (P2C) itu menggunakan pesawat Airbus 330-300 bagi membawa vaksin COVID-19 tersebut.

Sebaik mendarat, proses pemindahan vaksin yang ditempatkan dalam peranti muatan unit (ULD) dari bahagian kargo pesawat ke trak milik sebuah syarikat logistik, DHL Express berlangsung di kawasan Advanced Cargo Centre (ACC), KLIA.

Antara yang hadir menyaksikan detik bersejarah ketibaan vaksin tersebut adalah Menteri Kesihatan Datuk Seri Dr Adham Baba, Menteri Penyelaras Program Imunisasi COVID-19 Kebangsaan yang juga Menteri Sains, Teknologi dan Inovasi Khairy Jamaluddin dan Menteri Pengangkutan Datuk Seri Dr Wee Ka Siong.

Selesai proses pemindahan, trak syarikat logistik itu diiringi Polis Diraja Malaysia (PDRM) untuk ke lokasi penyimpanan vaksin yang ditetapkan sebagai langkah keselamatan.

Perjalanan vaksin itu dari kilang Pfizer di Belgium telah diuruskan oleh syarikat farmaseutikal itu dan DHL, peneraju dalam industri logistik, melalui perjanjian di peringkat global.

Vaksin itu berlepas dari Puurs, Belgium dan transit di lapangan terbang di Jerman iaitu Leipzig Halle Airport, sebelum meneruskan perjalanan ke Singapura untuk pengedaran ke negara-negara Asia Pasifik lain termasuk Malaysia.

Kementerian Kesihatan  (KKM) mewakili kerajaan Malaysia telah memeterai perjanjian dengan Pfizer (Malaysia) Sdn Bhd pada 11 Januari lepas (2021) untuk pembelian vaksin Pfizer-BioNTech itu, setelah memulakan perbincangan pada penghujung tahun 2020.

Vaksin Pfizer-BioNTech adalah vaksin pertama yang memperoleh kelulusan bersyarat daripada Pihak Berkuasa Kawalan Dadah (PBKD) dan Bahagian Regulatori Farmasi Negara (NPRA) pada 8 Januari lepas.

Ketibaan kumpulan pertama vaksin COVID-19 itu merancakkan momentum Program Imunisasi COVID-19 Kebangsaan iaitu program vaksinasi terbesar di negara ini yang akan bermula 26 Februari ini.

Program imunisasi itu dibahagikan kepada tiga fasa dengan yang pertama bermula 26 Februari hingga April 2021, melibatkan petugas barisan hadapan sektor awam dan swasta serta petugas dalam perkhidmatan penting dan pertahanan serta keselamatan.

Fasa kedua bermula April hingga Ogos 2021, bagi baki petugas kesihatan serta dalam perkhidmatan penting dan pertahanan, kumpulan berisiko tinggi iaitu warga emas berusia 60 tahun ke atas dan kumpulan rentan dengan masalah morbiditi serta golongan Orang Kurang Upaya (OKU).

Fasa ketiga pula bermula dari Mei 2021 hingga Februari 2022, untuk golongan dewasa berusia 18 tahun ke atas – warganegara dan bukan warganegara, dengan keutamaan kepada mereka yang berada dalam zon merah, diikuti zon kuning dan hijau.

Perdana Menteri Tan Sri Muhyiddin Yassin telah menawarkan diri untuk menerima suntikan vaksin berkenaan pada hari pertama pelaksanaan program itu pada 26 Februari, bersama-sama petugas barisan hadapan.

Program vaksinasi terbesar dengan tema ‘Lindung Diri, Lindung Semua’ adalah strategi kerajaan untuk memastikan sebanyak mungkin penduduk di Malaysia menerima vaksin COVID-19 bagi menyelamatkan nyawa.

Sejak pandemik itu dilaporkan di Malaysia pada 25 Januari 2020, sebanyak 1,051 kes kematian dilaporkan di negara ini akibat COVID-19 setakat Sabtu (20 Feb). Virus itu dilaporkan telah menjangkiti 280,272 orang, dengan 244,753 orang telah sembuh.


Agong, Raja Permaisuri berangkat tiba di Melaka

BATU BERENDAM 5 April – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah berangkat tiba untuk lawatan dua hari ke Negeri Melaka, bermula hari ini.

Pesawat khas membawa Seri Paduka Baginda berdua berserta pengiring selamat mendarat di Lapangan Terbang Antarabangsa Melaka (LTAM) Batu Berendam, di sini, jam 11.56 pagi tadi.

Turut mengiringi pasangan Diraja itu, anakanda Tengku Puteri Afzan Aminah Hafizatullah Al-Sultan Abdullah dan Tengku Puteri Jihan Azizah ‘Athiyatullah Al-Sultan Abdullah.

Ketibaan Baginda berdua disambut Yang di-Pertua Negeri, Tun Seri Setia Mohd Ali Mohd Rustam dan isteri Toh Puan Asmah Abd Rahman.

Turut menyambut ketibaan pasangan Diraja itu Ketua Menteri, Datuk Seri Ab Rauf Yusoh dan isteri Datin Seri Zuriyah Abd Aziz, Setiausaha Kerajaan Negeri Datuk Wira Zaidi Johari serta barisan Exco.

Petang ini Al-Sultan Abdullah dijadual berangkat melawat Bazar Ramadan Peringgit, selain turut berkenan ke Majlis Pemasyhuran Masjid Ar-Razak, Bachang, seterusnya berbuka puasa bersama rakyat.

Sebelum berangkat pulang, Baginda dijadualkan menerima mengadap Ahli Majlis, Majlis Agama Islam Melaka (MAIM) dan Majlis Penyampaian Cendera Kenangan Kerajaan Negeri Melaka kepada Seri Paduka Baginda.


Operasi pawagam dibuka Khamis ini untuk individu lengkap vaksinasi

KUALA LUMPUR 7 Sept – Operasi pawagam dengan kapasiti 50 peratus di ruang dewan tayangan wayang untuk penonton lengkap vaksin COVID-19 adalah antara kelonggaran prosedur operasi standard (SOP) Fasa Satu Pelan Pemulihan Negara (PPN) bagi industri kreatif bermula Khamis ini.

Sehubungan itu semua pengiat industri kreatif yang telah lengkap dua dos vaksin akan dibenarkan untuk kembali bergiat di negeri-negeri yang berada dalam Fasa Satu PPN.

Perdana Menteri Datuk Seri Ismail Sabri Yaakob berkata, keputusan hasil perbincangan Jawatankuasa Khas Pengurusan Pandemik COVID-19 pada Khamis lalu itu diharap dapat memberi kelegaan kepada lebih sejuta penggiat industri kreatif, artis dan pekerja.

Katanya, persetujuan untuk memberi kelonggaran tersebut adalah tertakluk kepada syarat SOP yang diluluskan Majlis Keselamatan Negara (MKN) termasuk hanya kepada penggiat, pekerja dan pengguna yang lengkap vaksinasi serta kapasiti ruang premis yang dibenarkan.

“Kelonggaran ini juga diberikan berasaskan faktor terhadap negeri-negeri telah mencapai status 80 peratus populasi dewasa menerima dua dos lengkap vaksin atau telah mencapai tahap imuniti kelompok,” katanya dalam kenyataan hari ini.

Beliau berkata antara aktiviti dibenarkan ialah pembangunan dan penyiaran kandungan kreatif secara rakaman atau siaran langsung berbentuk penyampaian maklumat dan hiburan dengan kehadiran penonton yang telah lengkap vaksin dengan kapasiti penonton 30 peratus di ruang studio.

Selain itu, katanya, penggambaran industri kreatif di dalam dan di luar studio kepada individu yang telah lengkap vaksin, indoor busking, persembahan di lounge hotel dan aktiviti panggung wayang dengan kapasiti 50 peratus di ruang dewan pawagam.

“Aktiviti persembahan langsung seperti seni teater, muzikal, muzik dan komedi (secara pradaftar) dengan penonton lengkap vaksin serta kapasiti penonton 30 peratus di ruang premis.

“Aktiviti pameran seni di dewan pameran, muzium dan galeri seni (secara janji temu) dengan pengunjung yang telah lengkap vaksin dengan kapasiti pengunjung 30 peratus di ruang premis,” katanya.

Perdana Menteri berkata keputusan tersebut adalah antara usaha-usaha berterusan kerajaan yang prihatin untuk merangsang kelangsungan ekonomi penggiat seni dan industri kreatif.

Sementara itu beliau menggesa semua pihak yang terlibat dalam pembukaan sektor tersebut sentiasa mematuhi syarat dan prosedur ditetapkan bagi mengelakkan sebarang risiko dan implikasi perundangan, keselamatan serta kesihatan khususnya dalam usaha negara untuk beralih ke fasa endemik menjelang akhir bulan depan.


Pesara rugi RM220,500 diperdaya ‘cinta’ doktor Syria

ALOR SETAR, 14 Jun – Seorang pesara mengalami kerugian berjumlah RM220,500 selepas dipercayai terpedaya dengan sindiket ‘Love Scam’ pada November tahun lepas.

Ketua Jabatan Siasatan Jenayah Komersial Kedah Supt Elias Omar berkata ia bermula apabila wanita berumur 60 tahun dari Pendang itu berkenalan dengan suspek menerusi Facebook yang kemudian memperkenalkan dirinya sebagai ‘Amran Mohammad Ali’.

“Mangsa yang telah kematian suami sejak 2008 kemudian berhubung dengan suspek yang memaklumkan bahawa dia bekerja sebagai seorang doktor di Syria, menggunakan aplikasi WhatsApp.

“Suspek telah meminta bantuan daripada mangsa untuk memasukkan beberapa transaksi wang ke dalam akaun suspek bagi membantunya kerana sering berada dalam kesusahan,” katanya dalam satu kenyataan hari ini.

Elias berkata mangsa yang mempercayai suspek, telah membuat kemasukan wang secara berperingkat melalui mesin juruwang automatik (ATM) ke dalam tujuh akaun bank berbeza yang diberikan suspek.

“Mangsa telah membuat 51 transaksi berjumlah RM220,500 ke dalam kesemua akaun yang diberikan bermula Disember 2021 hingga Mei lepas dan duit berkenaan adalah daripada simpanannya sendiri. Mangsa sedar dirinya ditipu dan telah membuat laporan polis semalam di Ibu Pejabat Polis Daerah Pendang.

“Kes disiasat mengikut Seksyen 420 Kanun Keseksaan. Polis juga menasihatkan orang ramai supaya tidak mudah terpedaya dengan sindiket penipuan dan membuat semakan nombor telefon atau nombor akaun bank menerusi laman sesawang http://ccid.rmp.gov.my/semakmule/ terlebih dahulu,” katanya. – BERNAMA


Semangat Keluarga Malaysia terserlah pada Rumah Terbuka Perdana Menteri

PUTRAJAYA, 8 Mei – Kehadiran rakyat pelbagai latar belakang ke Rumah Terbuka Hari Raya Aidilfitri Perdana Menteri dan Anggota Jemaah Menteri 2022 di Seri Perdana hari ini untuk meraikan Aidilfitri menggambarkan semangat Keluarga Malaysia yang dibawa Perdana Menteri Datuk Seri Ismail Sabri Yaakob.

“Sambutan amat baik sekali daripada pelbagai kaum untuk sama-sama meraikan Aidilfitri dan menampakkan suasana muhibah di Malaysia tidak kira Islam atau bukan, masing-masing datang beraya dan inilah semangat perpaduan nasional yang patut kita pegang,” kata Menteri Pengangkutan Datuk Seri Dr Wee Ka Siong.

“Sememangnya saya melihat ia dapat menggambarkan semangat Keluarga Malaysia yang begitu baik. Penerimaan rakyat jelata terhadap konsep Keluarga Malaysia itu sangat baik,” kata Wee ketika ditemui pada majlis rumah terbuka itu.

Majlis dengan tema ‘Raya Keluarga Malaysia, Syawal Dirai, Nikmat Disyukuri’ itu yang berlangsung dari 9.30 pagi hingga 4 petang, merupakan rumah terbuka pertama dihoskan Ismail Sabri selepas dilantik sebagai Perdana Menteri pada 20 Ogos 2021, serta barisan Kabinet beliau.

Akibat pandemik COVID-19, rumah terbuka tahunan itu tidak dapat diadakan selama dua tahun. Kali terakhir ia diadakan adalah pada 5 Jun 2019 di Seri Perdana dan dihoskan Perdana Menteri ketika itu, Tun Dr Mahathir Mohamad dan barisan Kabinet beliau.

Menteri di Jabatan Perdana Menteri (Ekonomi) Datuk Seri Mustapa Mohamed berkata kehadiran pengunjung yang begitu menggalakkan ke majlis rumah terbuka itu memang sudah dijangka kerana sudah dua tahun ia tidak dapat diadakan.

Menteri Pengajian Tinggi Datuk Seri Dr Noraini Ahmad berkata terdapat pengunjung dan tetamu yang memaklumkan mereka sanggup menempuh perjalanan jauh dan lama semata-mata untuk meraikan hari raya bersama Perdana Menteri.

“Bila saya tanya (pengunjung), kebanyakannya (datang) dari luar Kuala Lumpur dan Lembah Klang. Saya tanya jam berapa (datang), ada yang datang seawal 5 pagi, mereka solat dan kemudian masuk balik ke barisan untuk masuk ke sini (Laman Sari di Seri Perdana).

“Mereka nak meraikan hari raya setelah dua tahun tidak beraya dan ada juga yang nak ambil kesempatan berjumpa sendiri dengan perdana menteri,” katanya.


Anggota bomba meninggal dunia akibat COVID-19

SEREMBAN 8 Ogos – Seorang anggota bomba bertugas di Balai Bomba dan Penyelamat (BBP) Seremban 2, dekat sini, dilaporkan meninggal dunia akibat jangkitan COVID-19.

Berita kematian mendiang, dimaklumkan Jabatan Bomba dan Penyelamat Malaysia (JBPM) Negeri Sembilan melalui hantaran di Facebook rasmi jabatan itu hari ini.

Ketua Balai Bomba dan Penyelamat (BBP) Seremban 2 Mohd Asree Abd Hamid berkata, berdasarkan maklumat yang diperolehnya, mendiang dikesan positif COVID-19 pada 21 Julai selepas dia bersama ahli keluarga termasuk isteri membuat ujian saringan, 19 Julai lalu.

“Disebabkan keadaan kesihatannya yang dilihat kurang stabil, mendiang kemudian dibawa ke Hospital Tampin pada 1 Ogos lalu bagi mendapatkan rawatan lanjut.

“Mendiang berkhidmat di bawah saya selama lebih 10 tahun selepas berpindah ke BBP Seremban 2 dari BBP Nilai dan meninggalkan isteri dan tiga anak berusia bawah 12 tahun,” katanya.


Lebih 51,500 petugas barisan hadapan sektor pengangkutan terima vaksin mulai hari ini

PELABUHAN KLANG 25 Jun – Lebih 51,500 petugas barisan hadapan di sektor pengangkutan terdiri daripada pelaut, petugas pelabuhan, lapangan terbang, pengangkutan darat serta rel akan menerima suntikan vaksin COVID-19, mulai hari ini.

Menteri Pengangkutan, Datuk Seri Dr Wee Ka Siong berkata, kementerian itu telah mendapat kelulusan daripada Badan Bertindak Imunisasi COVID-19 (CITF) pada Isnin lepas (21 Jun), bagi melaksanakan Program Pemberian Vaksin kepada petugas barisan hadapan sektor itu.

Beliau berkata sepanjang tempoh pelaksanaan Perintah Kawalan Pergerakan (PKP), sektor pengangkutan merupakan antara perkhidmatan perlu yang terus beroperasi selama 24 jam, tujuh hari seminggu bagi memastikan pergerakan barangan dan penumpang tidak terjejas.

“Sehubungan itu, Kementerian Pengangkutan Malaysia (MOT) dengan kerjasama Kementerian Sains, Teknologi dan Inovasi (MOSTI) dan Kementerian Kesihatan Malaysia (KKM) telah melancarkan Program Pemberian Vaksin bagi sektor pengangkutan meliputi ketiga-tiga sektor perkhidmatan iaitu maritim, udara dan darat,” katanya pada sidang media sempena lawatan ke pusat pemberian vaksin (PPV) sektor pengangkutan maritim, di sini hari ini.

Beliau berkata syarikat pengangkutan yang terlibat dengan program itu akan menanggung secara bersama kos penyediaan PPV manakala bekalan vaksin diberikan secara percuma oleh kerajaan.

Wee berkata program pertama pemberian vaksin sektor pengangkutan dimulai di PPV swasta sektor maritim yang dikendalikan oleh Lembaga Pelabuhan Klang (LPK) di Dewan Kelab Sukan Lembaga Pelabuhan Klang hari ini, melibatkan 10,000 pelaut serta petugas pelabuhan dengan kapasiti 1,000 orang sehari.

Katanya, LPK juga bertindak sebagai penyelia bagi petugas pelabuhan manakala Kumpulan Wang Pusat Perdagangan Laut (KWPPL) melalui Jabatan Laut Malaysia (JLM) menyelia bagi pelaut.

Jelasnya, kemudahan tersebut akan memanfaatkan seramai 18,596 orang atau 53 petugas penyelia dan petugas pelabuhan di wilayah tengah yang layak menerima vaksin bagi fasa pertama program berkenaan.

“Jumlah keseluruhan penyelia dan petugas pelabuhan di Malaysia adalah seramai 59,155 orang. Kriteria kelayakan penerima ditentukan oleh Kementerian Kesihatan dan mengambil kira pelbagai faktor termasuk ibu hamil atau menyusu, atau lain-lain faktor perubatan,” katanya.

Menurut Wee Program Pemberian Vaksin sektor pengangkutan itu akan diteruskan selepas ini melibatkan sektor pengangkutan udara yang akan bermula pada 5 Julai di Bangunan Terminal Utama Lapangan Terbang Antarabangsa Kuala Lumpur (KLIA) membabitkan 22,243 petugas lapangan terbang, kakitangan syarikat penerbangan dan petugas kargo.

Bagi sektor pengangkutan darat yang melibatkan pengangkutan awam darat, beberapa PPV akan turut dibuka di beberapa lokasi di seluruh negara bagi memastikan 19,259 petugas rel dan pemandu bas dapat divaksinasikan dalam masa terdekat.

Sementara itu, beliau berkata Kementerian Pengangkutan bersama pihak CITF sedang menyelaraskan program vaksinasi kepada pemandu teksi/e-hailing, pemandu bas dan petugas penghantar barangan (p-hailing) seperti Grab dan Foodpanda dengan jumlah keseluruhan dianggarkan 355,064 orang di seluruh negara.

Pada masa sama, Wee berkata pemberian vaksin sektor maritim yang diadakan hari ini juga adalah sempena sambutan Hari Pelaut Sedunia (Day of the Seafarer) pada 25 Jun setiap tahun.

“MOT komited dan akan terus bekerjasama dengan CITF untuk menjayakan Program Imunisasi COVID-19 Kebangsaan (PICK) terutama dalam memastikan petugas industri pengangkutan menerima vaksin secepat mungkin,” katanya.


Azmi tak langgar SOP PKP

KUALA LUMPUR, 14 Jan – Dua artikel mengenai dakwaan bahawa Timbalan Menteri Kesihatan I Datuk Dr Noor Azmi Ghazali melanggar arahan Perintah Kawalan Pergerakan (PKP), adalah tidak benar.

Pejabat Timbalan Menteri Kesihatan I dalam kenyataan semalam memaklumkan, dua portal telah memuat naik artikel yang mendakwa Dr Noor Azmi menerima kunjungan hormat daripada sekumpulan individu di pejabat beliau, semalam.

“Tulisan dan dakwaan yang dibuat kedua-dua portal tersebut adalah tidak benar sama sekali. Gambar kunjungan itu adalah pada 12 Januari, iaitu sehari sebelum pelaksanaan PKP.

“Oleh itu, Pejabat Timbalan Menteri Kesihatan I memohon agar portal terbabit menarik balik tuduhan, dakwaan dan maklumat tidak benar yang disiarkan dengan segera,” menurut kenyataan itu.

Semalam, sebuah portal memuat naik artikel bertajuk ‘Timbalan Menteri Kesihatan langgar PKP lagi?’ manakala sebuah lagi portal dengan tajuk ‘Timbalan Menteri Kesihatan padam gambar lepas disyaki ingkar SOP’.- BERNAMA


Usaha kerjasama di peringkat serantau penting perangi jenayah siber – Hamzah

KUALA LUMPUR, 29 Mac – Lebih banyak usaha kerjasama dengan pihak berkepentingan di peringkat serantau perlu diadakan untuk memerangi jenayah siber dengan berkesan, demikian cadang Menteri Dalam Negeri Datuk Hamzah Zainudin.

Beliau berkata kerjasama itu bukan hanya memberikan persefahaman yang lebih umum dalam mengendalikan serangan siber yang ditujukan ke rantau ini, tetapi juga akan mengukuhkan hubungan antara negara anggota ASEAN.

“Usaha kerjasama seperti inisitiaf pelbagai pihak berkepentingan, menghimpun wakil daripada institusi keselamatan siber dan agensi keselamatan berkaitan dengan wakil daripada sektor swasta melaksanakan latihan ujian siber di peringkat nasional juga perlu diperluaskan ke peringkat serantau,” katanya.

Hamzah berkata demikian dalam ucap tamanya pada Persidangan Keselamatan Siber bertajuk ‘Working Together Towards The Future of Cyber Security in Southeast Asia’ yang dibacakan oleh Ketua Setiausaha Kementerian Dalam Negeri Datuk Seri Wan Ahmad Dahlan Abdul Aziz, di sini hari ini.

Persidangan itu diadakan di luar Pameran Perkhidmatan Pertahanan Asia dan Pameran Keselamatan Asia 2022 yang diadakan selama empat hari bermula semalam.

Wan Ahmad Dahlan turut mewakili Hamzah melancarkan buku berjudul ‘Jenayah Siber di Malaysia: Impak Leluasa Internet’ yang diterbitkan oleh Institut Keselamatan Awam Malaysia, pada persidangan itu yang turut dihadiri Ketua Polis Negara Tan Sri Acryl Sani Abdullah Sani.

Memetik kandungan buku itu, Hamzah berkata ancaman siber dan penipuan dalam talian semakin membimbangkan yang menyumbang kepada hampir 70 peratus kes jenayah komersial yang dilaporkan di negara ini.

“Polis Diraja Malaysia merekodkan laporan kerugian sebanyak RM2.23 bilion dari 2017 hingga Jun 2021. Kerajaan akan terus mencapai kemajuan dalam tadbir urus dan penyelarasan yang menangani keselamatan siber,” tegasnya.

Sementara itu, Acryl Sani ketika ditemui pemberita berharap agar buku yang diterbitkan dalam versi bahasa Melayu itu akan turut disediakan dalam bahasa Inggeris.

“Buku ini boleh digunakan sebagai garis panduan buat pihak berkuasa di negara lain untuk membuat hubungan ‘point-to-point’ kerana penipuan dalam talian bukan hanya berlaku di negara ini,” katanya.


PerantiSiswa: K-KOMM sasar 80 peratus pengagihan menjelang akhir November

KUCHING, 20 September – Kementerian Komunikasi dan Multimedia (K-KOMM) menyasar dapat mengagihkan 80 peratus peranti di bawah Program PerantiSiswa Keluarga Malaysia menjelang akhir November.

Menterinya Tan Sri Annuar Musa berkata sehingga semalam, pihaknya telah menerima 350,000 permohonan dalam fasa satu dan dua, dan jadual untuk penyerahan fasa satu sedang giat diatur.

“Untuk memastikan para penerima dapat menerima peranti dalam masa yang cepat, kita akan proses permohonan secara serentak untuk permohonan fasa satu dan dua. Kita juga akan melakukan pelancaran secara berterusan.

“Mana-mana pemohon yang kita dapati cukup syarat dan kelayakan kita akan terus beri kepada mereka yang telah berjaya,” katanya dalam satu sidang media selepas majlis penyerahan PerantiSiswa di sini hari ini.

Pada majlis itu, seramai 411 pelajar dari Institut Pendidikan Guru (IPG) Kampus Batu Lintang dan IPG Kampus Tun Abdul Razak, menerima peranti tersebut dalam sesi pengagihan peringkat Sarawak yang bermula hari ini.

Sebelum ini, Ketua Penolong Setiausaha (KPSU) Bahagian Infrastruktur dan Aplikasi K-KOMM Hariaty Mohd Idrus dilaporkan berkata sebanyak 105,665 permohonan PerantiSiswa telah diluluskan setakat 14 Sept.

Hariaty berkata permohonan fasa satu dibuka bermula April hingga Mei, manakala permohonan bagi fasa dua dibuka pada 29 Ogos sehingga 30 Sept ini dengan sasaran keseluruhan 350,000 PerantiSiswa dapat diagihkan.


Gov’t, people of Melaka hail Mohd Ali Rustam’s appointment as Governor

MELAKA June 5 — The state government and people of Melaka congratulate Tun Mohd Ali Mohd Rustam on his appointment as the seventh Yang di-Pertua Negeri of Melaka, Chief Minister Datuk Sulaiman Md Ali said.

He said this is a significant historic event for the state because this is the first time that a native of Melaka is appointed as the Yang di-Pertua Negeri.

He said the state government and the people also wish to express their deepest gratitude and sincere appreciation to the sixth Yang di-Pertua Negeri, Tun Dr Mohd Khalil Yaakob for his dedicated service to the state for the past 16 years.

“May Allah SWT continue to shower us in the state with lovely blessings,” he said in a statement on his official Facebook page.

The Yang di-Pertuan Agong Al-Sultan Abdullah Ri’ayatuddin Al-Mustafa Billah Shah yesterday presented the instrument of appointment as the seventh Yang di-Pertua Negeri of Melaka to Mohd Ali in a ceremony at Istana Negara in Kuala Lumpur.

Al-Sultan Abdullah also conferred the Darjah Kebesaran Seri Maharaja Mangku Negara award which carries the title Tun, to Mohd Ali who is from Kampung Bukit Katil here.

Mohd Ali is scheduled to take the oath of office as the Yang di-Pertua Negeri of Melaka at Balai Istiadat, Seri Negeri, Ayer Keroh here, today.


Sedih raya seorang diri, setiap hari ‘tunggu’ Ismail Sabri

KUALA SUNGAI BARU 12 Mei – “Sampai ke hari ini, setiap petang makcik akan tertunggu-tunggu dan mendoakan Datuk Seri Ismail Sabri Yaakob mengumumkan berita baik mengenai kebenaran meraikan Hari Raya Aidilfitri.

“Makcik harap sangat, semua enam anak menantu dan 18 cucu di perantauan dapat pulang menemani makcik yang tinggal seorang diri di pagi raya esok,” kata ibu tunggal, Rokiah Yusop, 71.

Itu kesedihan dan harapan diluahkan warga emas berkenaan apabila mengenangkan terpaksa meraikan Syawal seorang diri seperti tahun lalu apabila semua anak-anaknya tidak dapat pulang ke kampung.

Menurutnya, sejak awal Ramadan, sehingga ke hari ini, dia tidak putus-putus mendoakan virus ini berkurangan supaya anak menantu dan cucu dapat pulang beraya bersama sekaligus melepaskan rindu dua tahun tidak bertemu.

“Namun apakan daya, nampaknya tahun ini terpaksalah beraya seorang diri kerana semua anak-anak masing-masing tinggal Shah Alam, Puchong, Kuala Lumpur dan Semabok di daerah Melaka Tengah.

“Tak tahulah kalau petang ini, Datuk Seri Ismail Sabri Yaakob (Menteri Kanan (Keselamatan) akan umumkan perubahan iaitu membenarkan rentas daerah jadi dapatlah anak di Semabok beraya bersama makcik,” katanya yang masih menaruh harapan.

Isnin lalu, Perdana Menteri, Tan Sri Muhyiddin Yasin memgumumkan pelaksanaan Perintah Kawalan Pergerakan (PKP) di seluruh negara bermula hari ini hingga 7 Jun sekaligus menyaksikan umat Islam tidak dapat melakukan aktiviti rentas negeri dan daerah bagi menyambut Aidilfitri.

Rokiah yang kematian suami 11 tahun lalu berkata, walaupun reda dengan keputusan kerajaan itu demi melandaikan lekuk kes harian COVID-19, jauh di sudut hatinya masih menggunung harapan meraikan Aidilfitri bersama anak-anak dan cucu tersayang.

“Selalunya, waktu-waktu sebegini rumah makcik sudah riuh dengan telatah cucu, tiga anak dan menantu yang masing-masing sibuk mengemas rumah untuk persiapan raya.

“Namun sejak dua tahun ini terasa sunyi sekali, tapi makcik akan buatlah juga rendang cili api ayam dan daging dan nasi impit sikit mana tahu tiba-tiba hari ini kerajaan umum benarkan rentas daerah dan negeri,” katanya menahan sebak.


Petugas media ‘berkampung’ di Istana Negara

KUALA LUMPUR 16 Ogos – Istana Negara kembali menjadi tumpuan petugas media pagi ini berikutan Tan Sri Muhyiddin Yassin dijangka menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah untuk menyembah maklum peletakan jawatannya sebagai Perdana Menteri, lapor BH Online.

Biarpun Perdana Menteri dijangka menghadap Seri Paduka pada jam 11 pagi, lebih 30 petugas media pelbagai agensi dikatakan mula berkumpul di Pintu Istana Negara bermula 8 pagi tadi.

Semalam, Ahli Majlis Pimpinan Tertinggi (MPT) BERSATU, Datuk Seri Mohd Redzuan Md Yusof dilapor berkata, Muhyiddin memaklumkan akan menyerah surat peletakan jawatan sebagai Perdana Menteri hari ini.

Menurutnya, hasrat Muhyiddin untuk meletakkan jawatan itu adalah jalan terakhir diambil berdasarkan peruntukan dalam Perlembagaan Persekutuan susulan kemelut politik ketika ini.


Mutu padang turut pengaruhi permainan bola sepak – Tunku Ismail

Pemilik Johor Darul Ta’zim (JDT) Tunku Ismail Sultan Ibrahim bertitah baginda sudah bersuara mengenai rumput padang untuk latihan pasukan bola sepak negara sejak lima tahun lepas, dan kini baginda berharap pasukan-pasukan dalam Liga Malaysia turut mengambil inisiatif untuk ‘menukar’ rumput padang mereka.

“Kalau boleh saya nak semua pasukan evolve kerana benda (padang) itu akan memainkan peranan dari segi permainan bola sepak kita jadi lebih efektif dalam era bola sepak moden dari aspek strategi dan taktikal. Kerana itu kita mulakan di sini (Stadium Nasional) dulu,” titah baginda sebagai mengulas langkah baginda menaja kos penanaman rumput baharu jenis Zeon Zoysia di Stadium Nasional di Bukit Jalil di sini, semalam.

Tunku Ismail bertitah demikian pada sidang media selepas berangkat meninjau permukaan padang Stadium Nasional yang menyaksikan baginda turut berkenan menyampaikan replika cek dengan nilainya tertulis ‘kos penukaran permukaan padang’, sebagai simbolik kepada sumbangan yang akan diberikan.

Tunku Ismail bertitah bahawa baginda ingin melihat bukan sahaja JDT dan skuad kebangsaan dapat bermain mengikut gaya bola sepak moden, malah kesemua pasukan dalam negara turut dapat mempraktikkan corak permainan sedemikian.

Ini kerana menurut baginda, ada pemain negara yang pada pemerhatiannya dilihat amat kekok apabila beraksi di luar negara kerana sudah terbiasa dengan permukaan padang jenis ‘cowgrass’ yang digunakan kebanyakkan pasukan dalam negara.

“Kalau kita boleh seragamkan semua padang sama, setiap pasukan boleh main bola sepak moden, dan apabila kita panggil pemain untuk mewakili negara, pemain-pemain ini tidak kekok untuk ikut rutin latihan dan macam mana jurulatih perlukan mereka beraksi,” titahnya.

Tunku Ismail bertitah bahawa baginda mungkin akan menambah jumlah tajaan yang dikeluarkan untuk membantu bagi mendapatkan mesin diperlukan bagi kerja-kerja penyelenggaraan padang, antaranya mesin ‘vertidrain’.

Kerja-kerja penanaman rumput baharu di Stadium Nasional dengan kos menelan belanja antara RM1.2 hingga RM1.4 juta yang ditaja Tunku Ismail itu hanya akan bermula pada Januari 2023.

Kelewatan kerja-kerja yang dijangka mengambil masa kira-kira empat bulan itu disebabkan komitmen yang telah dipersetujui pihak stadium untuk menganjurkan beberapa acara di venue berkenaan sepanjang tahun ini. – BERNAMA


Polis Melaka tumpaskan ‘Geng 36’, selesaikan kes samun RM1.2 juta

AYER KEROH 11 Jun – Empat lelaki dipercayai ahli kongsi gelap ‘Geng 36’ dicekup pihak polis hanya tiga hari selepas melakukan samun berkumpulan di sebuah kondominium mewah di Klebang.

Ketua Polis Melaka Datuk Abdul Majid Mohd Ali berkata, suspek berusia 34 hingga 37 tahun itu ditahan dalam satu serbuan oleh sepasukan anggota Jabatan Siasatan Jenayah Melaka di sebuah rumah di Bandar Baru Sri Petaling, Kuala Lumpur pada Isnin, kira-kira jam 3.45 petang.

Jelasnya, hasil serbuan berjaya menemui barang-barang samun termasuk sebuah kenderaan utiliti sukan (SUV) jenis Range Rover berwarna putih, selain pihanya turut merampas dua lagi kenderaan yang digunakan untuk melakukan jenayah itu.

“Kita masih menyiasat bagaimana kesemua mereka berjaya masuk ke negeri ini dalam tempoh Perintah Kawalan Pergerakan (PKP) penuh, namun besar kemungkinan mereka menggunakan surat kebenaran daripada MITI  (Kementerian Perdagangan Antarabangsa dan Industri) atas kapasiti menjalankan perniagaan.

“Kes disiasat di bawah Seksyen 395 dan 379A Kanun Keseksaan atas kesalahan samun dan curi kenderaan,” katanya dalam sidang media di Ibu Pejabat Polis Kontinjen Melaka, di sini, hari ini.

Dalam kejadian pada 4 Jun lalu, mangsa, seorang ahli perniagaan bersama isteri berusia 42 tahun telah diikat sekumpulan empat lelaki bersenjatakan pisau sebelum menyamun pelbagai barangan antik, barang kemas, wang tunai dan sebuah SUV jenis Range Rover dianggarkan bernilai RM1.2 juta.

Hasil siasatan, mangsa mendakwa telah didatangi empat lelaki di kondominium miliknya pada 4 Jun jam 8.30 malam, sebelum kumpulan itu bertindak mengacukan senjata tajam dan mengikat mangsa bersama isteri.

“Di rumah itu juga terdapat dua lagi anak mereka berusia 8 dan 9 tahun, bagaimanapun kedua-dua mereka tidak diapa-apakan dan pasangan suami isteri itu juga tidak mengalami kecederaan.

“Difahamkan suspek mengambil masa kira-kira lima jam untuk menggeledah rumah mangsa dan mengambil pelbagai jenis barangan sebelum melarikan diri,” katanya lagi.


Rakyat Malaysia tak perlu kuarantin masuk ke India

“Sebagai pemacu vaksinasi terbesar di dunia, bermula dengan vaksin Aatmanirbhar India, dan protokol COVID-19 ditetapkan, India melonggarkan sekatan perjalanan untuk pelancong yang datang ke India dari Malaysia.

“Suruhanjaya Tinggi India mendoakan keselamatan dan pengalaman yang tidak mungkin dilupakan di India untuk pengembara Malaysia,” menurut Suruhanjaya Tinggi itu menerusi catatan Facebook.

Meskipun tiada pengiktirafan rasmi bersama bagi pensijilan COVID-19 yang ditandatangani antara Malaysia dan India, kedua-dua kerajaan mengiktiraf sijil vaksinasi dalam amalan diplomatik dan di lapangan.

Pintu pelancongan India dibuka semula pada 15 Nov bagi ketibaan dari semua negara dengan beberapa sekatan bergantung dari mana pengembara berlepas.

Menurut laporan di CNN Travel, penerima vaksin yang diiktiraf WHO atau di negara yang mempunyai perjanjian pengiktirafan bersama sijil vaksin dengan India tidak perlu mengemukakan ujian semasa ketibaan berkuat kuasa hari ini.

Setakat 10 Februari, senarai itu merangkumi 82 negara termasuk Amerika Syarikat (AS) dan United Kingdom (UK) dan mereka yang tidak memenuhi syarat masih perlu melakukan ujian.

Laporan itu turut menyatakan mulai hari ini, tiada kuarantin sejurus ketibaan dan penumpang antarabangsa diminta “memantau sendiri kesihatan mereka” selama 14 hari selepas ketibaan.


Polis nafi penunggang motosikal disaman kerana lesen LKM tamat tempoh

KUALA LUMPUR 23 Mac. – Jabatan Siasatan dan Penguatkuasaan Trafik (JSPT) menafikan seorang penunggang motosikal dikenakan tindakan saman atas kesalahan Lesen Kenderaan Motor (LKM) tamat tempoh tetapi kerana gagal mempamerkan LKM.

Pengarah JSPT Bukit Aman Datuk Azisman Alias berkata penunggang berkenaan dikenakan tindakan saman di bawah Seksyen 20(1) Akta Pengangkutan Jalan 1987 di Kilometer 11.9 Jalan Labohan Dagang-Nilai semasa sekatan jalan raya pada Jumaat lalu, 8.45 malam.

Beliau berkata hasil semakan mendapati LKM dan insurans motosikal terbabit masih sah tetapi lesen memandu penunggang motosikal iaitu orang kena saman (OKS) telah tamat tempoh pada 26 Disember tahun lalu dan hanya nasihat sahaja diberikan polis.

“Adalah tidak menjadi kesalahan pegawai polis tersebut mengeluarkan saman bagi kesalahan tidak pamer LKM kerana ia tidak termaktub sepertimana arahan Kementerian Pengangkutan Malaysia (MOT) yang memberikan pengecualian untuk pembaharuan LKM dan lesen memandu kompeten (CDL) yang tamat tempoh pada masa Perintah Kawalan Pergerakan (PKP 2.0) bermula 1 Februari hingga 31 Mac 2021.

“Semasa kejadian tiada sebarang bukti dokumen LKM dan insurans (e-cover note atau e-nota perlindungan insurans) ditunjukkan oleh OKS sepertimana yang dinyatakan oleh pihak Persatuan Wakil Takaful Am Muslim (Perwatam),” katanya dalam kenyataan semalam.

Azisman berharap penjelasan ini dapat menjernihkan kekeliruan yang timbul dan menasihati orang ramai agar tidak membuat sebarang andaian dan spekulasi sendiri tanpa merujuk kepada pihak berwajib.

Pengerusinya, Hishamuddin Abd Aziz, dalam kenyataan dilaporkan berkata lelaki terbabit yang juga pelanggan Perwatam, dikatakan menunjukkan bukti e-nota perlindungan insurans dan memaklumkan kepada pihak polis mengenai pengecualian pembaharuan LKM itu.

Namun, beliau berkata pegawai polis tersebut didakwa memaklumkan LKM perlu juga diperbaharui dan dipamerkan sebelum mengeluarkan saman atas kesalahan tidak mempamerkan LKM.


PRN Sabah: 41 peratus keluar mengundi setakat 12 tengah hari – SPR

KOTA KINABALU 26 Sept. – Peratusan keluar mengundi pada Pilihan Raya Negeri (PRN) Sabah sehingga 12 tengah hari ialah sebanyak 41 peratus sejak pusat pengundian dibuka pada 7.30 pagi tadi, menurut Suruhanjaya Pilihan Raya (SPR).

Sebanyak 2,540 saluran di 741 pusat mengundi dibuka di semua 73 kerusi Dewan Undangan Negeri bagi membolehkan rakyat Sabah memilih kerajaan baharu pada PRN ke-16.


Banjir makin buruk di Pahang, Kelantan, Terengganu dan Perak

KUALA LUMPUR, 7 Jan – Keadaan banjir di Pahang, Kelantan, Terengganu dan Perak bertambah buruk pagi ini berikutan hujan lebat yang masih berterusan menyaksikan jumlah mangsa banjir yang dipindahkan ke pusat pemindahan sementara (PPS) di negeri terlibat terus meningkat.

Di PAHANG jumlah mangsa banjir terus meningkat melibatkan 24,257 mangsa yang ditempatkan di 281 pusat pemindahan di sembilan daerah negeri ini.

Portal Info Bencana Jabatan Kebajikan Masyarakat (JKM) melaporkan daerah Temerloh mencatatkan jumlah mangsa banjir tertinggi iaitu 5,764 diikuti Maran (5,275), Kuantan (3,461), Lipis (2,551), Jerantut (2,455), Raub (2,182), Rompin (986), Pekan (859) dan Bera (724).

Sementara itu, pemegang konsesi Lebuhraya Pantai Timur Fasa 1 (LPT) ANIH Berhad menerusi laman Twitter memaklumkan laluan KM113 dan KM115 di Lanchang masih ditutup di kedua-dua hala susulan kenaikan air.

Di KELANTAN, jumlah mangsa banjir di lima jajahan negeri ini menunjukkan peningkatan ketara apabila 4,829 mangsa ditempatkan di 64 PPS, berbanding 2,142 mangsa petang semalam.

Menurut aplikasi Info Bencana Jabatan Kebajikan Masyarakat (JKM), jajahan Jeli kekal merekodkan bilangan penduduk yang terjejas teruk iaitu 1,688 mangsa, manakala Kuala Krai (1,455), Gua Musang (775 mangsa), Pasir Mas (469) dan Tanah Merah (442).

Sementara itu, menurut infobanjir.water.gov.my, enam batang sungai di negeri ini merekodkan bacaan melepasi paras bahaya iaitu Sungai Lebir di Tualang, Kuala Krai 36.46 meter (m) (bahaya 35.00 m), Sungai Kelantan di Kuala Krai 28.60 m (bahaya 25.00 m) dan Sungai Kelantan di Kusial, Tanah Merah 18.17 m (bahaya 16.00 m).

Selain itu, Sungai Golok di Jenob 23.67 m (bahaya 23.50 m), Sungai Golok di Rantau Panjang 10.63 m (bahaya 9.00 m) dan Sungai Galas di Dabong 40.96 m (bahaya 38.00 m).

Di TERENGGANU, Ketua Sekretariat Jawatankuasa Pengurusan Bencana Negeri, Lt Kol (PA) Che Adam A Rahman memaklumkan jumlah mangsa banjir terus meningkat kepada 5,243 mangsa setakat 8 pagi ini berbanding 910 mangsa pada 3 petang semalam.

Menurutnya, ketika ini terdapat 39 PPS beroperasi dengan daerah paling teruk terjejas ialah Kemaman melibatkan seramai 4,074 mangsa diikuti Dungun (849), Hulu Terengganu (219), Besut (94) dan Setiu (tujuh).

Dalam pada itu, Jabatan Pengairan dan Saliran melaporkan stesen bacaan tujuh sungai di lima daerah telah melepasi paras bahaya iaitu Sungai Kemaman di Air Putih setinggi 14.32 m (paras bahaya 14 m) dan Sungai Tebak di Kampung Tebak setinggi 19.6 m (paras bahaya 18.5 m).

Sementara itu, di Hulu Terengganu, dua sungai terlibat ialah Sungai Telemong di Kuala Ping setinggi 20.6m (paras bahaya 19.7 m) dan Sungai Berang di Menerong setinggi 25.12 m (paras bahaya 24.5 m).

Tiga lagi sungai ialah Sungai Besut di Jambatan Keruak setinggi 36.63 m (paras bahaya 35 m), Sungai Dungun di Pasir Raja setinggi 37.82 m (paras bahaya 37.5 m) dan Sungai Nerus di Kampung Langkap, Setiu setinggi 21.21 m (paras bahaya 21 m).

Di PERAK, daerah Hulu Perak menjadi daerah terbaharu terjejas banjir apabila sebuah PPS dibuka menempatkan 16 mangsa banjir, menjadikan jumlah mangsa banjir di negeri ini seramai 450 mangsa membabitkan tiga daerah yang ditempatkan di lima PPS.

Menurut jurucakap Sekretariat Jawatankuasa Pengurusan Bencana negeri, daerah Hilir Perak masih menempatkan mangsa paling ramai iaitu 409 mangsa, Kampar (25) manakala banjir di Muallim pulih sepenuhnya selepas sebuah lagi PPS ditutup semalam.

Sementara di JOHOR, jumlah mangsa banjir melibatkan enam daerah terus berkurangan kepada 2,313 mangsa, berikutan enam lagi PPS ditutup sekali gus menjadikan hanya 20 PPS masih beroperasi ketika ini dengan Kota Tinggi masih mencatatkan jumlah mangsa banjir tertinggi iaitu seramai 1,110.

Pengerusi Jawatankuasa Kesihatan dan Alam Sekitar Johor, R. Vidyananthan dalam kenyataan juga memaklumkan Jalan Mawai Lama, Kota Tinggi dan Jalan Haji Suhud di Johor Bahru masih ditutup sepenuhnya untuk semua kenderaan.

Di SABAH Angkatan Pertahanan Awam menerusi kenyataan memaklumkan, banjir di daerah Beaufort mula surut, namun mangsa banjir kekal 34 mangsa pagi ini ditempatkan di PPS Dewan Datuk Seri Panglima Mohd Dun Banir.  – BERNAMA


SUKMA 2022: Melaka hantar pasukan Ragbi Wanita buat julung kali

KLEBANG 27 Mac- Buat julung kalinya Melaka akan menghantar pasukan ragbi wanita pada Sukan Malaysia (SUKMA) 2022 yang bakal diadakan di Kuala Lumpur dari  29 Sept hingga 8 Okt depan.

Presiden Ragbi Melaka, Datuk Hameed Mytheen Kunju Basheer berkata pasukan ragbi wanita itu kini sedang giat menjalani latihan ‘klinik ragbi’ setiap minggu sebagai persiapan.

” Tahun ini baharu diwujudkan pembangunan Ragbi wanita dan kita berjaya membentuk pasukan di mana Melaka akan menghantar pasukan wanita buat julung kali ke SUKMA tahun ini.

“Meskipun baharu, tapi kita yakin dengan ruang masa yang berbaki empat bulan, kita akan persiapkan atlet ragbi wanita menghadapi temasya SUKMA ke 20 ini,” katanya.

Mengulas lanjut, beliau berkata bakat-bakat atlet untuk membentuk pasukan ragbi itu dikenal pasti bermula daripada sekolah dan menerusi pencarian pemain wanita sekitar tahun lalu.

“Pemain- pemain ragbi ini kita kenal pasti bakat dan kebolehan mereka ini daripada zaman sekolah dan kita ‘open’ (buka) penyertaan, selepas itu kita kumpulkan mereka untuk menyertai klinik ragbi.


Dua lelaki ditahan halang polis dalam insiden kekecohan perlawanan bola sepak

Ketua Polis Daerah Cheras ACP Muhammad Idzam Jaafar berkata dalam kejadian kira-kira 12.30 tengah malam itu, sepasukan polis dari Ibu Pejabat Polis Daerah (IPD) Cheras mendapati beberapa penyokong bergaduh selepas menonton perlawanan di antara Kuala Lumpur City dan Selangor FC.

“Pihak polis cuba untuk meleraikan keadaan yang sedang kecoh dan telah mengarahkan kesemua suspek untuk beredar tetapi suspek tersebut tidak mengendahkan arahan yang diberikan,” katanya ketika dihubungi hari ini.

Katanya kedua-dua suspek berusia 22 dan 23 tahun direman tiga hari bermula hari ini bagi membantu siasatan di bawah Seksyen 148 Kanun Keseksaan kerana menghalang penjawat awam menjalankan tugas.

Beliau meminta orang ramai yang mempunyai sebarang maklumat berhubung kejadian supaya menghubungi  IPD Cheras atau balai polis berdekatan bagi membantu siasatan.

Dalam perkembangan lain, dua lelaki tempatan ditahan bagi membantu siasatan berhubung kebakaran yang memusnahkan 52 kenderaan di sebuah blok Projek Perumahan Rakyat (PPR) Intan Baiduri, di sini, awal pagi semalam.

Ketua Polis Daerah Sentul ACP Beh Eng Lai berkata suspek berusia 31 dan 39 tahun itu masing-masing ditahan petang semalam di sekitar blok perumahan berkenaan.

“Kedua-dua lelaki itu direman tujuh hari bermula semalam bagi membantu siasatan mengikut Seksyen 435 Kanun Keseksaan kerana melakukan khianat dengan api dan seorang daripadanya positif dadah.

Semalam Beh dilaporkan berkata pihaknya menerima laporan pada jam 4.21 pagi berhubung kejadian itu yang memusnahkan 48 motosikal dan empat kereta di kawasan parkir PPR berkenaan. – BERNAMA


Tan Sri Ali Hamsa merupakan cikgu saya – Mohd Zuki

PUTRAJAYA, 25 April – Ketua Setiausaha Negara (KSN) Tan Sri Mohd Zuki Ali menyifatkan Allahyarham Tan Sri Dr Ali Hamsa sebagai gurunya dalam perkhidmatan awam.

Selain dirinya, Ketua Pengarah Pusat Governans, Integriti dan Anti-Rasuah Nasional Datuk Seri Mohd Sallehhuddin Hassan juga merupakan antara ‘murid’ bekas KSN ke-13 itu.

“Tan Sri (Ali) adalah cikgu, banyak ilmu yang dicurahkan kepada kami dan insya-Allah memang segala jasa Tan Sri tidak dapat dilupakan,” katanya ketika menziarahi kediaman Ali di Presint 10 di sini hari ini, yang turut disertai Mohd Sallehhuddin.

Ali, 66, yang berkhidmat sebagai KSN selama enam tahun dari 2012, meninggal dunia di Hospital Dublin, Ireland pada 21 April lepas.

Penerbangan yang membawa jenazah Ali tiba di Lapangan Terbang Antarabangsa Kuala Lumpur pada kira-kira 6.30 pagi dan jenazah dibawa ke rumahnya kira-kira pukul 8.26 pagi.

Jenazah seterusnya dibawa ke Masjid Tuanku Mizan Zainal Abidin di Presint 3 di sini untuk penghormatan terakhir di Dewan Sheikh Daud Al-Fathoni dari pukul 11 pagi hingga 1 tengah hari, sebelum dikebumikan di Tanah Perkuburan Islam Presint 20.

Mohd Zuki berkata Ali adalah seorang yang kuat bekerja dan bekerja dari hati serta banyak memberi sumbangan kepada kerajaan semasa berkhidmat sebagai KSN dan penjawat awam.

“Saya bagi pihak penjawat awam ingin merakamkan ucapan takziah kepada keluarga Allahyarham. Kita mendoakan mudah-mudahan roh Allahyarham akan ditempatkan dalam kalangan orang-orang yang beriman,” katanya.- BERNAMA


Melaka bakal perkenal bazar Ramadan, Aidilfitri untuk peniaga asnaf tahun depan

EXCO Kerajaan Tempatan Negeri Datuk Zaidi Attan berkata, penumpuan itu diberikan dalam usaha membantu golongan asnaf menjana pendapatan, sekali gus membawa mereka keluar dari kepompong kemiskinan.

“Antara yang sedang kita lihat ketika ini ialah bagaimana untuk mewujudkan tapak perniagaan bagi asnaf yang juga memerlukan pendapatan menerusi perniagaan.

“Dengan tempat yang ada sekarang, mungkin usahawan-usahawan asnaf ini tidak mampu, jadi kita akan fikir bagaimana untuk menyediakan tapak yang lebih rendah kosnya supaya asnaf ini boleh terlibat sama dalam bazar Ramadan dan Aidilfitri.

“Insya-Allah, tahun depan kita akan perkenalkan dua konsep, satunya ialah konsep bazar untuk asnaf dan satu lagi konsep bazar yang melibatkan semua kaum di Melaka,” katanya kepada Melaka Hari Ini selepas merasmikan pembukaan Baloy Wholesale Mart Bukit Rambai, hari ini.

Mengulas mengenai sambutan bazar Ramadan dan Aidilfitri tahun ini, Zaidi berkata, sambutan yang diterima cukup luar biasa disebabkan lebih banyak kelonggaran yang diberikan kerajaan.

Malah, katanya, strategi memecahkan peniaga-peniaga bazar di beberapa lokasi turut menunjukkan kejayaan apabila Bazar Hang Tuah yang dahulunya mati kembali mendapat sambutan meriah daripada orang ramai.


Lelaki ditahan disyaki miliki bahan pornografi kanak-kanak

Setiausaha Polis Diraja Malaysia (PDRM) Datuk Noorsiah Mohd Saaduddin berkata lelaki berusia 39 tahun itu ditahan pada Selasa lepas oleh sepasukan polis dari Bahagian Siasatan Seksual, Wanita dan Kanak-kanak (D11), Jabatan Siasatan Jenayah, Bukit Aman.

“Sehubungan itu, polis merampas komputer, cakera keras luaran (external hard disk), penghala (router) dan telefon bimbit milik suspek untuk siasatan lanjut,” katanya dalam kenyataan hari ini.

Beliau berkata kejayaan tangkapan lelaki itu adalah hasil kerjasama erat PDRM dengan Biro Penyiasatan Persekutuan (FBI) dan suspek kini direman selama empat hari bermula 14 Dis (semalam) hingga Sabtu ini.


Kerajaan tingkatkan pelaksanaan pelbagai strategi berkaitan ESG dalam Bajet 2023 – Tengku Zafrul

KUALA LUMPUR, 7 Julai – Kerajaan kekal komited untuk mengutamakan program dan projek pembangunan yang memberi tumpuan kepada alam sekitar, sosial dan tadbir urus (ESG) seperti yang digariskan dalam penyata pra-bajet 2023, kata Menteri Kewangan Datuk Seri Tengku Zafrul Abdul Aziz.

Beliau berkata keutamaan yang fokus ESG ini juga merupakan pendorong utama bagi Malaysia untuk beralih daripada fasa pemulihan semasa kepada pembaharuan jangka panjang seperti yang dinyatakan dalam Rancangan Malaysia Ke-12.

“Justeru, Bajet 2023 akan memberikan tumpuan yang lebih kepada pembangunan dan kesejahteraan holistik, dibantu oleh peluang pendapatan yang lebih baik untuk semua,” katanya dalam ucap tama pada pelancaran Pelan Tindakan dan Laporan Kelestarian 2021 Edotco di sini hari ini.

Tengku Zafrul berkata kerajaan akan meningkatkan pelaksanaan pelbagai strategi dan langkah kemampanan di bawah Bajet 2022 yang akan menyokong aspirasi berasaskan ESG jangka panjang Malaysia.

Beliau menekankan bahawa transformasi berkekalan hanya boleh dicapai apabila seluruh negara – termasuk sektor awam dan swasta – bersatu di belakang visi kemampanan yang sama.

“Kita tidak lagi mampu mengabaikan isu-isu struktur utama yang diburukkan lagi oleh pandemik, dan banyak bencana negara berkaitan perubahan iklim yang telah melanda negara dan menyebabkan kehilangan nyawa dan harta benda yang tidak perlu, tahun demi tahun,” tambah beliau.

Mengenai kaitan antara kemampanan dan teknologi, Tengku Zafrul menyatakan bahawa sektor teknologi maklumat dan komunikasi bertanggungjawab untuk kira-kira tiga peratus hingga empat peratus daripada pelepasan karbon global.

Sementara itu, beliau berkata Malaysia telah mempercepatkan agenda ketersambungannya, antaranya memastikan liputan 5G di 80 peratus kawasan berpenduduk menjelang akhir 2024.

“Walau bagaimanapun, seperti jiran serantau kita, kita juga mesti sedar akan kesan alam sekitar yang lebih buruk daripada pembangunan digital yang tidak dikawal.

“Inovasi mesti terus berkembang untuk semua orang meraih faedahnya. Oleh itu, kita mesti melihat bagaimana kita boleh bekerjasama untuk merealisasikan manfaat bersama, tanpa memberi kesan buruk kepada alam sekitar,” tambahnya.


Kontraktor didakwa halang polis, tidak berhenti sekatan, menunggang melulu

KUALA LUMPUR 14 April. – Seorang kontraktor dihadapkan ke dua Mahkamah Majistret Selayang, di sini hari ini, atas tiga pertuduhan iaitu menghalang penjawat awam, tidak berhenti semasa sekatan jalan raya dan menunggang motosikal secara melulu, minggu lalu.

Ahmad Yatimi Abdul Majid, 37, bagaimanapun mengaku tidak bersalah selepas ketiga-tiga pertuduhan terhadapnya dibacakan di hadapan Majistret Nik Mohd Fadli Nik Azlan dan Nur Hafizah Rajuni.

Mengikut pertuduhan pertama, Ahmad Yatimi didakwa dengan niat telah menghalang penjawat awam iaitu Sarjan Muhammad Iqram Ahmad Shahril dalam menjalankan tugasnya di KM26, Plaza Tol Taman Rimba Templer arah Kuala Selangor pada 12.20 tengah hari, 8 April lalu.

Dia didakwa mengikut Seksyen 186 Kanun Keseksaan yang membawa hukuman penjara sehingga dua tahun atau dengan denda maksimum RM10,000 atau kedua-duanya, jika sabit kesalahan.

Bagi pertuduhan kedua, lelaki itu didakwa tidak mematuhi isyarat yang diberikan oleh anggota polis sama untuk memberhentikan motosikal ditungganginya sebelum tiba di sekatan jalan raya di tempat dan masa sama mengikut Seksyen 26(2) Akta polis 1967 yang membawa hukuman penjara tidak melebihi 12 bulan atau denda atau kedua-duanya, jika sabit kesalahan.

Tertuduh juga didakwa menunggang kenderaan secara melulu dan membahayakan orang awam di Lebuhraya Latar, dekat sini, pada masa sama mengikut Seksyen 42(1) Akta Pengangkutan Jalan 1987 yang membawa hukuman penjara maksimum lima tahun dan denda sehingga RM15,000 serta hilang kelayakan memegang atau mendapatkan lesen memandu untuk sekurang-kurangnya dua tahun.

Bagi kesalahan menghalang penjawat awam, Nik Mohd Fadli membenarkan tertuduh diikat jamin RM3,500 dengan seorang penjamin manakala bagi kesalahan tidak berhenti semasa sekatan jalan raya serta menunggang motosikal secara melulu, Nur Hafizah membenarkan tertuduh diikat jamin RM2,800 dan seorang penjamin bagi setiap pertuduhan.

Ini menjadikan keseluruhan jaminan dikenakan ke atas tertuduh adalah sebanyak RM9,100. Kedua-dua mahkamah menetapkan 10 Jun depan untuk sebutan semula kes.

Sebelum ini, media melaporkan seorang pegawai kanan polis berpangkat Inspektor cedera di bahagian kepala dan pinggang selepas dirempuh sebuah motosikal jenis Yamaha RXZ yang cuba meloloskan diri daripada pemeriksaan di Plaza Tol Templer arah barat.


TNB perkenal PBM bagi ringankan beban kewangan pelanggan

PUTRAJAYA 2 Jun — Bagi meringankan beban kewangan pelanggan yang terkesan berikutan penularan wabak Covid-19, Tenaga Nasional Bhd (TNB) telah bersetuju untuk memperkenalkan Pelan Bayaran Mudah (PBM) Bil Elektrik dari tarikh penerimaan bil sebenar sehingga Disember 2020.

Menteri Tenaga dan Sumber Asli Datuk Dr Shamsul Anuar Nasarah berkata melalui pelan tersebut, pengguna-pengguna elektrik boleh membuat bayaran bil elektrik bagi penggunaan elektrik sepanjang tempoh PKP secara ansuran sehingga Disember 2020.

“TNB turut memaklumkan bahawa tiada sebarang aktiviti pemotongan bekalan elektrik akan dilakukan sehingga 31 Julai 2020 sekiranya pengguna elektrik lewat membayar bil elektrik mereka,” katanya dalam kenyataan hari ini.

Shamsul Anuar berkata TNB tidak mengenakan caj berlebihan kepada pengguna bagi pengiraan bil anggaran semasa tempoh Perintah Kawalan Pergerakan (PKP) berikutan pemberhentian semua aktiviti bacaan meter mulai 20 Mac hingga 14 Mei.

Beliau berkata pihak TNB ketika mengadakan pertemuan dengannya hari ini menjelaskan mengenai kaedah pengiraan bil elektrik yang diguna pakai sepanjang tempoh tersebut.

Shamsul Anuar dalam pada itu berkata sehingga 28 Mei, kerajaan telah membelanjakan sebanyak RM200 juta di bawah Pakej Rangsangan Ekonomi Prihatin Rakyat (PRIHATIN) untuk memberi diskaun kepada pengguna elektrik di Semenanjung.

“Daripada jumlah tersebut, RM149 juta telah dibelanjakan bagi pemberian diskaun kepada 7.6 juta pengguna rumah kediaman manakala bakinya kepada pengguna-pengguna komersial dan industri,” katanya.

Beliau berkata pengguna boleh mendapatkan maklumat lanjut mengenai mekanisme pengebilan sepanjang tempoh PKP di Kedai Tenaga di seluruh negara atau menghubungi talian TNB Careline 1-300-88-5454 yang beroperasi setiap hari (8 pagi hingga 5 petang) dan saluran digital Facebook TNB Careline.

“Bagi pengguna masih tidak berpuas hati, mereka boleh membuat aduan secara terus kepada Suruhanjaya Tenaga melalui Sistem eAduan (https://bit.ly/eaduanST), talian telefon 03-8870 8800 atau e-mel [email protected],” katanya.


Awas pegawai kesihatan palsu

AYER KEROH 4 Mac – Orang ramai dinasihatkan agar berwaspada sekiranya didatangi individu mengaku sebagai pegawai kesihatan menjalankan aktiviti mengutip wang di negeri ini.

Pengarah Jabatan Kesihatan Negeri (JKN) Melaka, Datuk Dr. Rusdi Abd Rahman berkata, sekiranya dipaksa atau diugut untuk memberikan wang orang ramai diminta supaya membuat laporan kepada pihak berkuasa dengan kadar segera.

Dr. Rusdi berkata pihaknya menerima aduan mengenai perbuatan tidak bertanggungjawab pihak tertentu yang pergi ke premis perniagaan untuk mengutip wang yang kononnya bagi membiayai penerbitan buletin persatuan.

“Kejadian itu dilaporkan berlaku 2 Mac lalu, namun hasil semakan kami mendapati persatuan berkenaan tidak tersenarai dengan Kementerian Kesihatan Malaysia (KKM). Susulan maklumat diterima kami sudah membuat satu laporan polis.


Mangsa banjir di empat negeri menurun, Terengganu pulih sepenuhnya

KUALA LUMPUR, 5 Jan – Jumlah mangsa banjir di Melaka, Negeri Sembilan, Pahang dan Sabah yang ditempatkan di pusat pemindahan sementara (PPS) menurun setakat tengah hari ini berbanding pagi tadi, manakala di Terengganu banjir pulih sepenuhnya dengan penutupan kesemua PPS di negeri itu.

Di MELAKA, jumlah mangsa banjir menurun kepada 1,117 orang daripada 285 keluarga pada pukul 12 tengah hari ini berbanding 1,256 mangsa daripada 324 keluarga pada pukul 8 pagi tadi.

Pengarah Angkatan Pertahanan Awam Malaysia (APM) Melaka Lt Kol (PA) Cuthbert John Martin Quadra berkata kesemua mangsa yang terjejas adalah dari 14 kawasan di Alor Gajah, sembilan kawasan di Melaka Tengah dan 14 kawasan di Jasin.

Di NEGERI SEMBILAN, data terkini menerusi aplikasi Info Bencana Jabatan Kebajikan Masyarakat (JKM) menunjukkan mangsa banjir menurun kepada 1,286 individu membabitkan 337 keluarga dengan 15 PPS dibuka setakat tengah hari ini berbanding 1,488 individu (396 keluarga) pagi tadi.

Di PAHANG, jumlah mangsa banjir menunjukkan sedikit penurunan tengah hari ini apabila Sekretariat Jawatankuasa Pengurusan Bencana Negeri melaporkan 1,822 orang ditempatkan di 31 pusat pemindahan berbanding 1,846 individu di 32 PPS pagi tadi.

Kesemua mangsa melibatkan 559 keluarga itu ditempatkan di pusat pemindahan di Jerantut, Temerloh, Bera, Maran, Kuantan, Pekan dan Rompin manakala PPS di daerah Raub telah ditutup tengah hari ini.

Selain itu, beberapa jalan masih ditutup antaranya Jalan Triang 1 di Bera, Jalan Ibam-Kampung Aur (Rompin), Jalan Teluk Ganchong Lepar (Pekan) dan Jalan Serengkam (Maran).

Di SABAH, jumlah mangsa banjir menurun sedikit dengan 3,347 mangsa banjir daripada 1,349 keluarga tengah hari ini berbanding 3,385 orang daripada 1,329 keluarga pagi tadi.

Sekretariat Pengurusan Bencana Negeri Sabah dalam kenyataan memaklumkan kesemua mangsa banjir ditempatkan di 29 PPS di lima daerah terjejas banjir terletak di utara dan pantai timur di negeri itu.

Di TERENGGANU, banjir gelombang ketiga yang bermula pada 30 Dis lepas pulih sepenuhnya hari ini apabila dua PPS terakhir di Kemaman ditutup secara rasmi pada 12 tengah hari.

Sekretariat Jawatankuasa Pengurusan Bencana Negeri dalam kenyataan memaklumkan PPS pertama ditutup ialah Sekolah Menengah Kebangsaan (SMK) Geliga pada 8.30 pagi tadi diikuti PPS terakhir iaitu Sekolah Kebangsaan (SK) Lembah Jabor.

Di JOHOR, jumlah mangsa banjir di tujuh daerah meningkat sedikit kepada 5,486 orang daripada 1,456 keluarga setakat 12 tengah hari ini, berbanding 5,399 orang daripada 1,430 keluarga pagi tadi, dengan 80 PPS masih beroperasi.

Pengerusi Jawatankuasa Kesihatan dan Alam Sekitar Johor R. Vidyananthan berkata ia berikutan terdapat penambahan jumlah mangsa di daerah Segamat dan Muar.

Sementara itu, beliau berkata cuaca di kesemua daerah adalah cerah setakat tengah hari ini meskipun tiga sungai masih mencatatkan aras bahaya iaitu Sungai Muar di Kampung Awat serta Buloh Kasap dan Sungai Kesang di Kampung Seri Maamor dekat Tangkak.

Di SELANGOR, Info Bencana JKM memaklumkan jumlah mangsa banjir di Selangor kekal seramai 40 orang melibatkan dua PPS di daerah Kuala Langat iaitu Dewan Orang Ramai Kampung Kelanang (25 mangsa) dan Balai Raya Majlis Pengurusan Komuniti Kampung (MPKK) Banting (15 mangsa).

Jabatan Meteorologi Malaysia (MetMalaysia) turut mengeluarkan amaran ribut petir atau hujan lebat bakal berlaku di Sabak Bernam, Kuala Selangor, Klang, Petaling, Kuala Langat dan Sepang setakat 10 pagi tadi.- BERNAMA